text:
हरिवंश
चर्चिल विश्वयुद्ध क समय कहने छलाह अतीत कए जेतबा पाछु दूर तक देख सकैत छी, देखू, एहि स भविष्य क लेल संदेश भटैत अछि आ बाट सेहो। बिहार, विकास क दृष्टि स सबस पिछड़ा राज्य अछि। हम मानैत छी जे 80 क दशक मे डेमोग्राफर इन चीफ प्रो आशीष बोस हिंदी इलाकस कए बीमारू कहलाह, त एहन मे हमर भूमिका की भ सकैत अछि? भ्रष्टाचार, गवर्नेस, मूल्यहीनता क राजनीति क बीच हम की कए सकैत छी। आइ पूरा दुनिया मे बहस चलि रहल अछि जे श्रेष्ट शासक (इनलाइटेंड लर्स) केहन हेबाक चाही? ओकरा मे केहन मूल्य हेबाक चाही? ओकर जीवन दर्शन की हेबाक चाही? किशन पटनायक सेहो लिखने छथि चंद्रगुप्त क दरबार मे चाणक्य छलाह, चापलूस क जमात नहि छल। चंद्रगुप्त महान योद्धा छलाह, जे अपन शेष जीवन जैन सन्यासी क तरह बितेलाह (जैन साहित्य क अनुसार)। अशोक युद्ध स मुंह मोड़ि लेलथि आओर बौद्ध भ कए धम्म क संवाहक बनलाह। यानी दूटा महान दार्शनिक आदर्श कए लोक जीवन मे उतारबाक काज एहि वंश क राजा केलथि। अपन समय क सीमा मे भारत क सर्वश्रेष्ट ब्राह्मण नेता चाणक्य छलाह। ओ भारत क प्रथम राष्ट्रनेता छलाह, राजा नहि रहितो। फेर, आगू किशन जी लिखैत छथि चंद्रगुप्त कोनो सामान्य सूझबूझ क आदमी नहि छल, अगर सामान्य सूझबूझ क रहितथि, त एक बेर स्थापित भेलाक बाद संकीर्ण स्वास्थ्य स या चापलूस क कुमंत्रणा क वश मे आबिकए ओ चाणक्य कए मरवा आ भगा देबाक प्रयास करितथि। फेर ओ (चंद्रगुप्त) बिहार क निर्माता नहि भ सकैत छल। इ अछि बिहार क विरासत क पहिल कड़ी। कहां अछि एहि चुनाव मे बिहार क विरासत कए स्थापित करबाक गूंज? एक-एक राजनेता स जनता हिसाब लिए। जखन राजनेता धर्म, जाति, समुदाय, क्षेत्र क गप करथि त जनता हुनका स विरासत क हिसाब मांगे। की अहां कए या हमरा पता अछि जे आज दुनिया क पैघ चिंतक आ विचारक कहि आ मानि रहल छथि जे सिकंदर आ हुनकर पिता फिलिप (मकदुनिया) लुटेरा छलाह। ओ दुनिया क आदर्श नहि भ सकैत छथि। इ पश्चिम क ताजा चिंतन अठि। अशोक एखन धरि ज्ञात दुनिया क सबस इनलाइटेन लर्स (सर्वश्रेष्ट, प्रबुद्ध शासक) मानल जा रहल छथि। आब पश्चिम कए अफसोस अछि जे ओकर छात्र अशोक क बारे मे कम जानैत अछि। अमर्त्य सेन अशोक पर जरूर लिखलथि अछि। दुनिया क एकटा जानल-मानल लेखक मैट रिडले किताब लिखलथि अछि द रेसनल ऑप्टिमिस्ट (हार्पर कॉलिंस 2010)। रिडले मनुष्य क विकासवादी चिंतन क खास अद्येता छथि। ओ लिखलथि अछि जे अशोक कोना मौर्य काल क भारतीय अर्थव्यवस्था कए उदार बनेलाह। दुनिया क लेल खोललाह। श्रेष्ट कर प्रणाली विकसित केलथि। राजसत्ता क ठोस बुनियादी संरचना क नींव रखलथि, ताकि श्रेष्ट ढ़ंग स कारोबार, व्यापार हुए। रिडले ग्लोबलाइजेशन क या ओपेन मार्केट क पक्षधर विचारक मे स अछि, मुदा, 2008 मे ब्रुस रिच एकटा किताब लिखलथि टू अपहोल्ड द वर्ल्ड। हुनकर नव किताब 2010 मे आयल अछि ए कॉल फॉर ए न्यू ग्लोबल इथिक फ्रॉम एनसिएंट इंडिया। एकरा बेकन पब्लिसर छपलक अछि। इ केवल अशोक क बारे मे अछि। ब्रुस पर्यावरणविद छथि। ग्लोबलाइजेशन क आलोचक, वामपंथी विचारक। यानी दुनिया मे वाम स लकए दक्षिण विचार वाला चिंतक अशोक क गीत गाबि रहल अछि। दुनिया कोना मूल्य स जुडए, नैतिक बनए, श्रेष्ट बनए, एकरा लेल, मुदा बिहार अपन भाग्य लिखए जा रहल अछि आ बिहारी नेता, जे बिहार क भविष्य तय करताह, ओ केकर गीत गाबि रहल छथि? की हमर रहनुमा हमर समाज कए या बिहारी कए नव सपना आ संकल्प दिखौता? एक बेर फेर बिहार अपन भविष्य तय करै जा रहल अछि। बिहार कए तय करबाक अछि जे ओ इतिहास बनेनिहार बनत या फेर हास्यास्पद या इतिहास क पाद टिप्पणी मे जगह पाउत। बिहार मे भ रहल एहि भविष्य निर्धारक चुनाव मे कतय अछि, सामूहिक संकल्प जगौनिहार अभियान? पैघ सपना क गप? फेर भारत कए नव दिशा देबाक आ नव इतिहास बनेबाक जज्बा? नेता क चिंता परिवार अछि। बेटा, बेटी, सौर- संबंधी। बदबू आबि रहल अछि, एहि राजनीति स। बिहारी पहचान, अपन अतीत स ताकत आ ऊर्जा ल नव बाट पर चलबा लेल नहि देखा रहल अछि कोनो प्रकारक छटपटाहट। हिंदी इलाका मे हम बीमारू हालात स निकलि कए बेहतर आ श्रेष्ट बनि जाए, एकर पूरा संभावना अछि। एकरा लेल चाहि समाज क हर क्षेत्र मे श्रेष्ट आ युवा नेतृत्व। आइ जरूरत अछि जे बिहार अपन सुदूर अतीत कए देखए। चर्चिल क सुझाव क तहत, ताकि दूर भविष्य क लेल सबक भेट सकए। की छलहुं, की भ गेलहुं हम, जे चर्चा बिहार क चुनाव मे हेबाक चाही। एहन अनंत प्रसंग जखन भटैत अछि, तखन समाज, मुल्क, राज्य या देश क कायापलट होइत अछि। कई साल पहिने सिंगापुर शहर मे म्यूजियम देख रहल छलहुं। ली यूआन क्यू केना अपन मुल्क आ शहर बदललाह। ओ मछुआरा क गाम छल। बदबूदार। दुनिया भरि क छंटल आओर गलत धंधा मे लागल लोक क समुद्री पड़ाव। ओहन मरल-निर्जीव शहर आ देश कए ली कोना दुनिया क अलभ्य शहर बना देलथि? ओहि म्यूजियम मे प्रधानमंत्री क रूप मे ली क ओ मशहूर फोटो तसवीर देखलहुं, जखन झाड़ू उठा कए ओ अपने सड़क साफ करैत छलाह। ओ ऑक्सफोर्ड स पढ़ि-लिखि कए लौटल छलाह। हुनका मे जज्बा छल। अपन मुल्क कए दुनिया क सर्वश्रेष्ट मुल्क बनेबाक । दू खंड मे हुनकर आत्मकथा अछि। हमरा सब कए ओ पढ़बाक चाही। हर स्कूल क पाठ्यक्रम मे ऐहन पुस्तक अनिवार्य हेबाक चाही। ली लिखने छथि, जखन अपन देश क पुनर्निर्माण क संकल्प हुनकर मन मे जगल, त ओ भारत कए देखलथि। गांधी आ नेहरू क आभा मे अपन मुल्क कए गढ़ए चाहलाह। पर एहि ठाम आबि कए भारतक कामकाजी संस्कृति देखि निराश भेलाह। सिंगापुर क राष्ट्राध्यक्ष क रूप मे जखन ओ राष्ट्रपति भवन मे ठहरलाह, त भारतीय लोक कए केहन पाउलाह? आला नौकरशाह कोना सिंगापुर दूतावास स उम्दा शराबक बोतल क चाहत रखैत छलाह। एहिना जखन चीन मे शेंङोन क धरती पर हम पैर रखलहु, त बुझलहु जे मनुष्य क भीतर केतबा संभावना अछि। ओतहि स, 1980 मे चीन कए पलटि देनिहार देंग शियाओ पेंग दुनिया क सर्वश्रेष्ट औद्योगिक हब क नींव रखलथि। ओ सेहो बदबूदार जंगल छल। दलदल जमीन, समुद्री झाड़ी आओर मछुआ क धंधा, नहि सपना, नहि संकल्प। आइ 30 साल बाद दुनिया क विशेषज्ञ मानैत छथि जे शेंङोन चीन क ग्रोथ एक्सक्लोजन (हैरत मे द दैय वाला विकास) क कारण बनल। आब चीन ओहने एकटा आओर सेंटर ठार क रहल अछि। कोरिया क पोहांग स्टील प्लांट क सेहो एहने कथा अछि। रेत पर ठार स्टील प्लांट। ओकरा लग मे नहि आयरन ओर छल आ नहि अन्य प्राकृतिक संपदा। मुदा पोहांग स्टील प्लांट हॉर्वर्ड मैनेजमेंट स्कूल क केस स्टडी अछि। जे लोक एकरा बनेबाक सपना देखलथि, ओ दुनिया क हर कोन मे दर-दर भटकलथि। विश्व बैंक कहलक, इ परियोजना अनवायबल अछि। एकरा फाइनेंस करबा लेल दुनिया मे कियो तैयार नहि होएत। मुदा जतए सात्विक जिद अछि, ओतहि सपना साकार होइत अछि। हॉर्वर्ड मानलक कि जे बैंकर पोहांग स्टील प्लांट क प्रपोजल कए अनवायबल पेलक। ओ सही छल। मुदा ओ इ बिसरि गेल जे मनुष्य क दुनिया मे असंभव कए संभव करबाक क्षमता सेहो अछि। आब मिथिले कए ल लियए, गंगा, कोसी, गंडक स घिरल धरती। 700 साल बाद सेहो विद्यापति क रचना स सराबोर आ भिजल धरती। रामवृक्ष बेनीपुरी जी क गप मन पारी , त वैदिक काल क त्रिभुमि (तिरहुत)। पौराणिक काल क जनक क धरती। ऐतिहासिक काल क विदेह आओर लिच्छवी क प्रजातंत्र क क्रीड़ा भूमि। महावीर, गौतम बुद्ध क सघन प्रचार क जगह। एहि तरहे पूरा बिहार क बारे मे अमर्त्य सेन कए मोन पारू, त भारत कए राष्ट्रीयता क सूत्र देनिहार प्रदेश। दार्शनिक, मौलिक चिंतक आ समाजवादी किशन पटनायक क शब्द मे-एखन धरि लिखल गेल इतिहास क अनुसार बिहार लंबा समय तक भारतीय राष्ट्र क ऐतिहासिक अभ्युदय क केंद्र मे रहल। एहन क्रांति आ विद्रोह क उद्गम एहि ठाम स भेल जेकर लक्ष्य मनुष्य समाज कए उदात्त आ मानव कल्याणकारी बनेबाक छल। महावीर जैन आ गौतम बुद्ध क सघन प्रचार क इ क्षेत्र रहल, बाद मे दुनिया क सर्वश्रेष्ट सम्राट सेहो एहि ठाम भेलाहहिंदी इलाका मे हम बीमारू हालात स निकलि कए बेहतर आ श्रेष्ट बनि जाए, एकर पूरा संभावना अछि। एकरा लेल चाहि समाज क हर क्षेत्र मे श्रेष्ट आ युवा नेतृत्व। आइ जरूरत अछि जे बिहार अपन सुदूर अतीत कए देखए। चर्चिल क सुझाव क तहत, ताकि दूर भविष्य क लेल सबक भेट सकए। की छलहुं, की भ गेलहुं हम, जे चर्चा बिहार क चुनाव मे हेबाक चाही। चंद्रगुप्त मौर्य स अशोक तक क काल भारतीय इतिहास क एकटा एहन कीर्तिमान रहल, जे बिहार राज्य क हमेशा आदर्श बनल रहबाक चाही, मुदा एकर बाद बिहार फिसलि गेल। मध्यकाल या आजादी क दौरान या बाद मे बिहार क विरासत नहि बनि सकल। पुनर्जागरण क कोनो पैघ आंदोलन बिहार मे नहि भेल। समाज सुधार क अभियान नहि चलल। रामकृष्ण या विवेकानंद क आध्यात्मिक विरासत क तेज बिहार तक नहि पहुंचल। आजादी क लड़ाई क दौरान बिहार क धरती चंपारण स एकटा नव आवाज गूंजल। जे अपन समय क सबस पैघ सम्राज्य कए, जेकर राज्य मे सूर्यास्त नहि होइत छल, अस्त करि देलक. सेहो अहिंसक बाट स। सात्विक संकल्प आ कर्मठता स।
प्रभात खबर क प्रधान संपादक हरिवंश क एकटा ज्ञानवर्धक आलेख प्रभात खबर पर छपल छल, ओहि आलेखक अनुवादित आ संपादित अंश समाद पर साभार प्रस्तुत अछि।


c: text/html

text:
महोदय, हमसब किछ नवयुवक /नवयुवती मिल एक संस्था के स्थापना क रहल छी, जेकर नाम छी मैथिल सेवा संस्थान। ओना ते एहि संस्थाक स्थापना 15 अगस्त 2015 के भेल, मुदा एखन धरि संस्थाक पंजीकरण प्रक्रिया पूरा नै भेल छैक ताहि लेल जाधरि पंजीकरण प्रक्रिया पूरा नै भ जाय कानूनन तौर पर संस्था कs स्थापित नै मैन सकैत छी।
चुकी १० सँ १५ दिन के भीतर संस्थाक पंजीकरण प्रक्रिया पूरा भजायत ताहि लेल "मैथिल सेवा संस्थान (टीम)" अपने कs एहि संस्था संग जुरबाक लेल आमंत्रित करैत अछि। हमरा सब कs अपनेक सहयोग प्राप्त होयत इ पूर्ण विश्वास अछि।
महासय कs कहे चाहब जे मैथिल आर मिथिला लेल हजारो संस्था चली रहल अछि। मुदा एहि संस्था केर उद्देश्य सब सँ हटी के छैक। ई संस्था सिर्फ डोनेसन प्राप्त करबाक उद्देश्य सँ नै अपितु संस्थाक सब सदस्य द्वारा मासिक 100/- रुपैया केर सहयोग राशि जमा करी मैथिल आर मिथिलाक लेल काज करबाक लेल बनल अछि।
सभ सदस्य द्वारा जमा कराओल गेल राशि संस्था निम्न मद में खर्च करत;
(क) रक्तदान शिविर,
(ख) बाल-वृद्धचि कित्सा शिविर,
(ग) शिक्षा स्तर लेल नेना सभ केर जागरूकता,
(घ) गृहउद्योग केर बढ़ाबा आ प्रचार -प्रसार,
(ङ) मैथिली चित्रकला केर विकाश आ प्रचार-प्रसार,
(च) असहाय मैथिलक कोनो तरहक गम्भीर उपचार लेल सहयोग,
(छ) छात्र सभ के संगे बेरोजगार मुक्ति लेल डिजिटल नौकरी केर तलाश करी ओहि संग जोरबाक प्रयाश।
चुकी इ संस्था नव अछि ताहि लेल बेसी किछ नै कहब, बस एतबा निहोरा करब जे अपने कम सँ कम एक बरख हमरा सब के संग दी। एहि एक बरख में संस्थाक रिजल्ट अपने खुद देख लेब।
संस्थाक विस्तृत जानकारी लेल निचा केर लिंक देखी:
अपनेक प्रतिउत्तर के हम सब राह जोहैत छी.......
टीम मैथिल सेवा संस्थान
सम्पर्क मोबाइल:+91 9546639240, 8809809172, 7666817725.

robotstxt: allowed

filter: keep


text:
घुरि आउ कमला मैथिली भाषामे लिखल दीर्घ कथा थीक। एकर लेखन लगभग 2000ई.में कएल गेल छल। अनेक वेबसाइटक माध्यम सँ ई कथा प्रसारित भेल अछि। एतए एकरा मिथिलाक्षरक फोंटमे देल जा रहल अछि।
आइ मिथिलाक्षर बहुत गोटे सीखि रहल छथि। हुनका पढबाक लेल समग्री चाही, नहीं तँ सिखल सभटा बिसरि जएताह। एहि स्थिति कें देखैत किछु सामग्री मिथिलाक्षरमे प्रकाशित करबाक निर्णय लेल गेल अछि। ओही शृंखलाक ई पहिल प्रकाशन थीक।
एतए C-Dac, Pune द्वारा निर्मित GIST Vaidehi फोण्टक साभार उपयोग कएल गेल अछि। ई फोण्ट एखनि धरि सार्वजनिक नहिं कएल गेल अछि। मुदा एहि फोण्टमे रचनाक प्रकाशन हेतु लिखित अनुमति प्राप्त कए एकर उपयोग एतए कएल गेल अछि।


text:
– आध्यात्मिक आलेख : A must read Article
– महामण्डलेश्वर स्वामी श्रीबजरंगबलीजी ब्रह्मचारी
धन्य अछि ओ देश, धन्य अछि ओ प्रदेश, धन्य अछि ओ धरती और धन्य अछो ओ भारतीय संस्कृति तथा रीति-नीति एवं जीवन-यापनक पद्धति जतय धनसँ अधिक धर्मक, भोगसँ अधिक योगक, स्वार्थ सँ अधिक परमार्थक और धर्मक चारू पद – सत्य, तप, दया और दान मे सँ दानक महिमाक सर्वाधिक महत्त्व देल गेल अछि।
वेद प्रभुसम्मित भाषा मे, स्मृति एवं पुराण सहृदसम्मित हितोपदेशक वाणी मे, काव्य-ग्रन्थ कान्तासम्मित सरस सुझावक रूप मे दानक गरिमा, दानक महिमा, दानक सत्ता, दानक महत्ता, दानक उपयोगिता और दानक आवश्यकताकेँ बड़ा समारोहक साथ अनुमोदन आ वर्णन करैत अछि।
वेदक आदेश अछि –
श्रद्धया देयम्। अश्रद्धयादेयम्। श्रिया देयम्। ह्रिया देयम्। भिया देयम्। संविदा देयम्। (तैत्तरीय. शीक्षा. एकादश अनु.)
अर्थात् श्रद्धापूर्वक दान देबाक चाही, बिना श्रद्धाक नहि। आर्थिक स्थितिक अनुसार देबाक चाही, लज्जा सहित देबाक चाही। भय सँ देबाक चाही आर जे किछो देल जाय, ओ सब विवेकपूर्वक देबाक चाही।
सन्तक वाणी अछि –
चार वेद पद् शास्त्र मे बात मिली है दोय।
सुख दीन्हे सुख होत है दु:ख दीन्हे दु:ख होय॥
आर काव्यग्रन्थ मे कहल गेल अछि –
प्रभु कृपा से ही है पाया तुमने स्वर्ण रत्न धन मान।
फिर क्यों देने में कंजूसी उनकी वस्तु उन्हीं को दान॥
यैह दानक भावना नास्तिक केँ आस्तिक, भोगीकेँ योगी, स्वार्थीकेँ परमार्थी, कृपणकेँ उदार आ नीरसकेँ सरस बनाकय मानव-जीवनक परम लक्ष्य – परमार्थ-पथपर अग्रसर करैत अछि।
दीपक जतय जरैत अछि, ओतय प्रकाश अवश्य होइत अछि, स्रोत जतय फूटैत अछि, जलधार ओतय सँ निश्चिते बहैत अछि, पुष्प जतय खिलैत अछि, सुगन्ध ओतय दूर स्थानतक पसरैत अछि। ताहि तरहें दानक भावना सँ मानव-जीवनमे जनकल्याणकारी, लोकमंगलकारी आस्तिकता, आध्यात्मिकता, नैतिकता और धार्मिकताक प्रादुर्भाव अवश्य होइत अछि, जेकरा व्यष्टि आ समष्टि सबहक लेल अत्यन्त अपेक्षित और आवश्यक मानल गेल अछि।
नावक आश्रय लैत हेलयवला कहियो डूबत नहि, थाकि गेला पर नावकेँ पकैड़ लैत अछि। राजमार्ग पर चलनिहार रस्ता नहि बिसरैत अछि। तहिना सबकेँ सुखी बनावयवाला दान-धर्म केर आश्रय लैत जीवनयापन करयवला दानदाताकेँ कहियो दुर्गति नहि हेतैक। भगवान् श्रीकृष्णक घोषणा अछि –
‘न हि कल्याणकृत्कश्चिद्दुर्गतिं तात गच्छति।’ (गीता ६/४०)
वृक्षक जैड़केँ जलसँ सींचन केला पर शाखा, पत्ता, फल, फूल सबकेँ जल प्राप्त भऽ जाइत छैक। समुद्र मे स्नान केलासँ सब नदी मे स्नान करबाक पुण्य प्राप्त होइत छैक। तहिना उचित देश, काल आ पात्रकेँ ध्यानमे राखिकय दान कएला सँ पुरुषार्थ-चतुष्टयक उपलब्धि क्रमश: अपने-आप होमय लगैत छैक।
चाहे कोनो आस्तिक हो या नास्तिक, ईश्वरवादी हो या अनीश्वरवादी, चाहे कियो जानल-मानल विद्वान् हो अथवा निरक्षर, चाहे कियो अपार धन-सम्पत्ति संपन्न धनी-मानी हो या हो पेटकेँ पीठसँ सटेने अत्यन्त दीन-हीन धनहीन; प्राय: सब कियो एहि दान-धर्मक महत्त्वकेँ स्वीकार करैत अछि।
निरुक्तकार ‘देव’ शब्दकेर व्याख्या करैत कहैत छथि –
‘देवो दानाद् द्योनाद् दीपनाद् वा।’ (दैवत्तकाण्ड १/५)
अर्थात् सब पदार्थक देनिहार केँ देवता कहल जाइछ।
एहि मानव-शरीरक निर्माणहि पंचमहाभूतक दान सँ भेल अछि। यथा –
छिति जल पावक गगन समीरा। पंच रचित यह अधम सरीरा॥
एतबा नहि, सूक्ष्म शरीर केर रचना सेहो देवतादिक द्वारा प्रदत्त दान टा सँ भेल अछि –
‘सूर्य आत्मा जगतस्तस्थुषश्च’, ‘चन्द्रमा मनसो जात:।’
ज्योतिष-फलित विचारसँ – ई सूर्यदेवता आत्मशक्तिकेँ, चन्द्रमा मनकेँ, मंगल साहस-वीरताकेँ, बुध वाक्शक्तिकेँ, गुरु ज्ञानकेँ, शुक्र संतान-प्रजननकेँ, शनि अध्यात्मशक्तिकेँ प्रदाता मानल गेला अछि। ताह सँ गीता मे भगवान् आदेश देलनि अछि –
देवान्भावयतानेन ते देवा भावयन्तु व:।
परस्परं भावयन्त: श्रेय: परमवाप्स्यथ॥३/११॥
अर्थात् देवता टा हमरा सबकेँ सब किछु देलनि अछि। तैँ हमरा लोकनिकेँ सेहो यज्ञद्वारा देवताक भावपूर्ण उन्नतिकेर प्रयास करबाक चाही। एहि तरहक आपसी सहयोगहि सँ सब कल्याणकेँ प्राप्त करब।
एहि दानक सत्ता-महत्ताकेँ केवल भारतवासी या केवल हिन्दूधर्मावलम्बिये टा नहि, विश्वक प्राय: सब धर्मावलम्बी, सब देशवासी स्वीकार करैत अछि।
दानक महत्ता विश्ववासी सब बुझलनि मानलनि,
जुगो-जुग सँ दानक सत्ता जन-जन मे समेलनि।
दानहि होइछ भाव भक्ति आ दानहि ज्ञानक शक्ति,
दानहि कर्म योग सूत्रपातक सुखद कथा बनेलनि॥
सबहक कल्याण हेतु दान केर खूब प्रचारो भेलनि,
प्रेम सद्भाव एहि दानक पावन निशानी बनलनि।
लोक परलोक दुनू दानी केर सुखद होइछ बुझेलनि,
वेदो बस अही महिमा दानक खूब बखानलनि॥
भूस्सा कूटला सँ चाउरक प्राप्ति संभव नहि भऽ सकैत छैक। जल-मंथन सँ घृत आर बालू पेरला सँ तेल त्रिकालहु मे प्राप्त नहि भऽ सकैत छैक। तहिना ‘वसुधैव कुटुम्बकम्’ तथा ‘मा कश्चिद् दु:खभाग्भवेत्’ केर उच्च उदात्त लोककल्याणकारी भावनाकेँ बिसरि केवल अपन घर, मकान, दुकानक संकीर्ण स्वार्थ मे लागल रहला सँ देश, राष्ट्र, समाज आ मानवताक भला कदापि नहि भऽ सकैत छैक। ताहि लेल शास्त्र मे ‘पण्डिता: समदर्शन:’ और ‘सर्वभूतहिते रता:’ केर मानवतावादी प्रकृति, प्रवृत्ति, चित्तवृत्ति अपनेबा पर बेसी बल देल गेल छैक।
चित्तवृत्ति आ चिन्तनकेर आधारपर दानदाता आर ग्रहीताक कतेको भेद-प्रभेद कैल गेलैक अछि। यथा –
निकृष्ट मानवक वृत्ति – ‘हमर तऽ हमर, तोरो हमर’।
मध्यम मानवक वृत्ति – ‘हमर तऽ हमर, तोहर से तोहर’।
उत्तम मानवक वृत्ति – ‘तोहर से तोहर, हमरो तोहर’।
उत्तमोत्तम मानवक वृत्ति – ‘ई सबटा थीक झूठ झमेला, नहि किछु मोरा नहि किछु तोरा’।
मिष्ठान्न-पक्वान-हविष्यान्न केर आहुति पाबि कड़ुआ धुआँ सेहो सुगन्धित भऽ जाइछ। संखिया जेहेन भयानक विष सेहो संशोधन केलापर औषधक कार्य करैत अचि। समुद्रक खारा जल सूर्यक किरणक संस्पर्श पाबि मधुरिमा मे बदैल जाइछ, ताहि प्रकार सँ दान-धर्मक आश्रय लैत जीवन-यापन कएनिहार साधककेँ अन्त:करण केर शुद्धि होइत भक्ति और मुक्ति केर दिशा मे स्वाभावित गति बढि जाइछ।
दानदाताक कीर्ति अजर-अमर बनि जाइत छैक। ओकर जीवनसँ लोककेँ एकटा नव शिक्षा, नव दीक्षा, नव उपदेश, नव आदेश, नव सन्देश, नव स्फुरणा, नव प्रेरणा आ नव चेतनाक प्राप्ति होइत छैक। दानदाताक यशोगान, कीर्तिगान, गुणगान, जन्म-जन्मान्तर, कल्प-कल्पान्तर, युग-युगान्तर धरि चलैत रहैत छैक। ताहि द्वारे तँ महादानी हरिश्चन्द्र आदिक सम्बन्ध मे कहल गेल छैक –
‘प्रात: लीजै पाँच नाम हरि, बलि, कर्ण, युधिष्ठिर, परशुराम’।
दानक सत्ता-महत्ताक सम्बन्धमे एक ग्रामीण लोकोक्ति सेहो अत्यन्त प्रसिद्ध अछि –
‘माघी नहाय चाहय पूसी, बिना देने नहि भेटय भूसी’।
What we are now is the result of our past actions and what we shall be in future that entirely depends upon our present deeds. It is fundamental truth, that doer of good or giver of charity never comes to a grief.
“हम सब आइ जे किछु छी ओ पूर्व कर्मक परिणाम अनुरूप छी, भविष्य मे हम कि बनब से पूर्णरूप सँ वर्तमान कृतित्व पर निर्भर अछि। सार्वभौमिक सत्य यैह छैक जे नीक कर्म करनिहार या दान देनिहार कदापि शोक-पीड़ा प्राप्त नहि करैत अछि।”
एकटा कथा छैक जे एगो सेठ दानक भावना सँ प्रेरित भऽ कय एकटा अन्न-क्षेत्र खोललनि, जाहिमे निर्धन-भूखा लोक आदि के नित्य भोजन देल जाइत छल। किछु दिनक बाद सेठक मनोवृत्ति मे लालच आबि गेल आर ओ सब सड़ल अन्न ओहि अन्न-क्षेत्र मे पठबय लागल। सेठक पुतोहु बड़े विवेकवती छलीह। हुनका एहि सड़ल अन्नक दान केर भयानक परिणाम सँ अपन ससूर केँ बचेबाक लेल एकटा युक्ति विचार मे एलनि। ऐगला दिन ओ ओहि सड़ल अन्नक एकटा रोटी सेठजीक भोजनक थारी मे राखि देली। ओ रोटी खाइते सेठ बड़ा व्याकुल होइत पुतोहु सँ पूछि बैसला जे कि घर मे नीक अनाज नहि अछि जे एहि तरहक सड़ल अनाजक रोटी हुनका देल गेलनि… तऽ एहि पर पुतोहु बहुत विनम्रता सँ जबाब देलखिन जे “बाबुजी! अहाँ एखनहि सँ ई सड़ल अन्न केर रोटी खेबाक अभ्यास करू; कियैक तँ आगू अहाँ यैह सड़ल अन्न केर रोटी भेटत।” सेठकेँ अपन गलतीक अनुमान लागि गेलनि, पुतोहुक प्रशंसा करैत ओ ओहि दिनसँ नीक अन्न टा अन्नक्षेत्र मे पठाबय लगलाह।
ध्यान रहय, जेना पहाड़ सँ नदी निकलैत अछि और सूर्य सँ निकलैत अछि प्रकाश, तहिना दान-धर्म केर पालन सँ सब सद्गुणक प्रादुर्भाव होइत अछि। ताहि लेल शास्त्र मे विवेकसँ वासनाक, त्यागसँ तृष्णाक, भक्तिसँ ममताक, ज्ञानसँ अहंताक, वैराग्यसँ कामनाकल्पनाक, सन्तोषसँ इच्छा-अभिलाषा-लालसाक और दानसँ संग्रहकेर संकीर्ण भावनाक परित्याग कय ‘सर्वं खल्विदं ब्रह्म’ मे रमण-भ्रमण करैत अत्यन्त सुखी जीवनयापनक मार्ग प्रशस्त कैल गेल अछि।
प्यासलकेँ पानि नहि पिया पेबाक कारण अतुल जलराशिकेर स्वामी समुद्रक स्थान (वाटर लेवेल) सबसँ नीचाँ भऽ गेल अछि और ठीक एकर बिपरीत कनेकबा जलवाला रहितो सबहक प्यास मिझेनिहार – सबकेँ सुखी बनेनिहार दानदाता मेघकेँ आकाशमे ओतेक ऊँच स्थान पर राखल गेल अछि।
यैह दानक भावना जनकल्याण, लोककल्याण, समाजकल्याण, राष्ट्रकल्याणक भावना सँ ओत-प्रोत मानल जाइत छैक। यैह दानक भावना सब पाप, ताप, सन्ताप सँ मुक्त कय सदाचार, सद्विचार, समता आ मानवताक बाटपर चलबैत छैक।
यैह दानक भावना सब आधि, ब्याधि और उपाधि सँ मुक्त कय आत्मज्ञान, अध्यात्मज्ञान, तत्त्वज्ञान, ब्रह्मज्ञानक दिशा मे अग्रसर करैत छैक।
यैह दानक भावना भगवान् केर साधना, आराधना और उपासना मे श्रद्धा, भक्ति तथा अनुरक्ति उत्पन्न करैत छैक।
यैह दानक भावना नरकेँ नारायणक दिशा मे, भक्त केँ भगवानक दिशा मे, आत्माकेँ परमात्माक दिशा मे आ जीवके ब्रह्मकेर दिशा मे उन्मुख करैत छैक।
एहि कलियुग मे ‘दानमेकं कलौ युगे’ कहिकय एकरा ‘दानकेँ कलियुगक कल्पवृक्ष’ बतबैत भक्ति, मुक्ति, शक्ति आ शान्तिक सबहक प्राप्तिक सुगम उपाय मानल गेलैक अछि। ताहि हेतु अनेक प्रकारक दानक चर्चा करैत कहल गेल अछि –
भूखा केँ अन्नदान आ प्यासा केँ जलदान,
रोगीक वास्ते औषधालय खोलाउ यौ!
आ सब दान सँ श्रेष्ठ ज्ञानदान हेतु सेहो,
बनि अधिकारी विद्वान् केँ बजाउ यौ!!
एहेन उदार दानदाता केर हो वाह-वाह,
हुनकर गति कि होइछ बतबैछी सुनियौ!
आर सब कियो भगवान् केँ खोजैत अछि,
मुदा दानीक खोज भगवाने करैछ यौ!!
ॐ तत्सत्!!


text:
गीताक तेसर बेरुक स्वाध्याय
(निरंतरता मे…. अध्याय १ केर २०म श्लोक उपरान्त)
पैछला दिन पढने रही जे धृतराष्ट्र अपन पुत्र दुर्योधनक पक्ष आर विपक्षी पाण्डव केर पक्षक अवस्था ‘धर्मक्षेत्र कुरुक्षेत्र’ मे कि अवस्था अछि, ताहि पर संजय द्वारा दुर्योधनक अन्तर्मनक विचलन आर गुरु द्रोण सँ वार्तालाप मे दुनू पक्षक योद्धा-महारथी सबहक चर्चा करैत कुरु सेनाक रक्षक (अभिभावक) भीष्म प्रति समर्पित भऽ आचार्य युद्ध मे अपन योगदान दैथ कहलनि, दुर्योधनक ओहि बात पर द्रोणक कोनो उत्साहवर्धक प्रतिक्रिया नहि होइत देखि भीष्म पितामह द्वारा शंखघोष सँ प्रपौत्रक मनोबल बढेबाक कार्य आर तेकर बाद बेरा-बेरी सब कियो, दुनू पक्ष द्वारा अपन-अपन मनोबल प्रकट करबाक यंत्र शंख सहित अन्य रणभेड़ि आदि बजायल गल। तखनहि अर्जुन श्रीकृष्ण सँ बाजय लगलाह…..
सेनयोरुभयोर्मध्ये रथं स्थापय मेऽच्युत…. हे अच्युत! हमर रथ केँ दुनू सेनाक बीच मे लऽ चलू, कने हम देखी जे युद्ध लेल तत्पर लोक सबकेँ देखी। आइ युद्ध आरंभ होयबा सँ पूर्व हम ई बुझी जे केकरा संग हमरा लड़बाक अछि।
पुनः संजय केर शब्द मे धृतराष्ट्र केँ आगाँक वर्णन करैत कहल गेल अछि जे अर्जुनक उपरोक्त अनुरोध अनुरूप श्रीकृष्ण अर्जुनक ओहि युद्धरथ केँ हाँकिकय दुनू सेनाक बीच ठीक ओहि जगह पर ठाढ करैत छथि जाहि ठाम सँ कौरव सेनाक मुख्य महारथी सब स्पष्ट दृष्टिगोचर होइत छथि। श्रीकृष्ण कहैत छथिन, “पार्थ पश्यैतान्समवेतान् कुरूनिति” – “देखू! पार्थ! समस्त कौरव केँ एकत्रित रूप मे देखू।”
तत्रापश्यत् स्थितान् पार्थः पितृनथ पितामहान्॥
आचार्यान् मातुलान् भ्रातृन् पुत्रान् पौत्रान् सखींस्तथा॥
श्वशुरान सुहृदश्चैव सेनयोरुभयोरपि॥२६॥
आर पार्थ ओहि दुनू सेनाक स्थिति देखैत छथि। ओहिमे पितामह लोकनि, ससूर लोकनि, पितृन् यानि काका लोकनि, भ्रातृन् यानि सहोदर ओ पितियौत भाइ लोकनि, अपन ओ भाइ केर पुत्र तथा प्रपौत्र लोकनि, सखा-मित्र लोकनि, आचार्य लोकनि, आर हुनकर मित्रादि केँ सेनाक रूप मे देखैत छथि।
एना, कुन्तीपुत्र अपनहि लोककेँ युद्धातुर देखि अत्यन्त दुःखसँ भरि कहय लगलाह – “हे कृष्ण! एना अपनहि लोककेँ युद्ध लेल आतुर देखि हमरा गत्र-गत्र सून्न होमय लागल अछि। मुह सुखा रहल अछि। पूरा शरीर थरथरा रहल अछि। रोम-रोम सिहैर रहल अछि। हाथ सँ गाण्डीव ससैर रहल अछि। सौंसे देह मे धाह दऽ रहल अछि।”
अपन लोक सँ अतिशय स्नेहक कारण अर्जुनक विषादियुक्त होयब स्वाभाविके छल। ओ स्वयं पर रहल नियंत्रण हरा देलनि। आगू कहैत छथिनः
“हे केशव! नहिये हमरा ठीक सऽ ठाढ भेल होयत, मोन घूमि रहल अछि (घुरमा जेकाँ लागल अछि), हमरा सब किछु उल्टे नजरि आबि रहल अछि।”
सामान्यतया मस्तिष्क आ ज्ञानेन्द्रिय नियंत्रित अवस्था मे रहैत छैक तऽ सब किछु अपना जगह पर आर शरीर – दिमाग – ज्ञानेन्द्रिय आदि सबटा सही दिशा मे कार्य करैत छैक। मुदा विशेष अवस्था मे माथ घूमब, घुरमा लागब, शरीरक ताप बढब, देह सिहरब, धाह लागब, ठंढ लागब, थरथरायब… आदि स्वस्थ लक्षण नहि होएत छैक। अर्जुन समान महान् धनुर्धर – आइ युद्ध भूमि मे युद्धातुर स्वजन केँ देखि अचानक विषादि (शोक) केर अवस्था मे पहुँचि जाएछ। ओ अपन सारथि रूप मुदा सब दिन बाट देखेनिहार सखा कृष्ण सँ आगू कहैत छथिः
“हे कृष्ण! हमरा एहि मे कोनो औचित्य (अच्छाइ) सेहो नजरि नहि पड़ि रहल अछि जे अपने लोक केँ युद्ध मे मारी। हमरा न विजयी बनबाक चाहत अछि, नहिये कोनो प्रकारक राजसुख चाही। कि देत ओ राज्य, कि भेटत ओहि सुख मे, केहन होयत ओ जीवन जखन जेकरा लेल एहि सब बातक चाहत (इच्छा) हो – जेकरा वास्ते सम्राज्य, भोग आर सुखादि चाही; वैह सब एहि ठाम युद्ध करबाक लेल ठाढ अछि, ओ सब कियो जीवन आर संपदा सँ संन्यास (सदा लेल त्याग करैत) लैत एतय युद्धभूमि मे अपन प्राणक आहूति देबाक वास्ते आबि गेल अछि – आचार्य (शिक्षक), काका, बेटा… आर पितामह, मातामह, ससूर, पौत्र, सार आदि अन्य स्वजन संबंधी सहित एतय युद्ध लेल आयल अछि।”
निश्चित रूप सँ कोनो सुख वा भोग केकरो असगरे नहि चाही। एहेन अतिस्वार्थी कम सँ कम मानव तऽ नहिये भऽ सकैत अछि। अर्जुन नितान्त एकटा साधारण मनुष्यक ओहि अवस्था मे आबि गेला अछि जतय हम सब स्वयं मे उद्वेलन केर अनुभूतिक बेर मोन पारि सकैत छी। देखू फेर कि कहैत छथिः
“हे मधुसूदन! ई सब हमरा मारियो देता तऽ हम हिनका सबकेँ नहि मारबैन। एहि तिनू लोकक स्वामित्व लेल पर्यन्त हम ई जघन्य कार्य नहि करब, तखन तऽ एहि पृथ्वीक बाते छोड़ू। धृतराष्ट्र केर संतान सबकेँ मारिकय हमरा कोन सुख भेटत? एहि आततायी सबकेँ मारला सँ हमरा पापे लागत।”
अर्जुन धृतराष्ट्र पुत्र सबकेँ आततायी कहलैन अछि। आततायी ओकरा कहल जाएछः
जे केकरो घर मे आगि लगाबय,
जे केकरो विष खुआबय,
जे अस्त्र-शस्त्र आदि सँ आक्रमण करय,
जे अनकर धन चोराबय,
जे अनकर जमीन पर कब्जा करय, आर,
जे अनकर पत्नी केँ चोराबय।
एतय एकटा बात टिप्पणीकार स्वामी स्वरूपानन्द मोन पारि रहला अछि। हिन्दू पौराणिक शास्त्र ‘अर्थशास्त्र’ मे ‘आततायी’ केर बद्ध केनाय मे कोनो पाप नहि लगैत छैक, कहल गेल छैक। कहल गेल छैक जे ओ भले वेदान्त विज्ञ कियैक नहि हो, जँ आततायी थीक तऽ ओकर हत्या खुलेआम कैल जा सकैत छैक। तखन अर्जुनक कहबा मे सेहो ई तात्पर्य निहीत छैक जे कौरव भ्राता भले आततायी छी आ एकरा मारबा मे कोनो पाप नहि लागत मुदा तैयो हत्याक साधारण पाप तऽ लगिते अछि, आर एतय उद्देश्य सम्राज्य प्राप्ति, भोग वास्ते अपनहि भाइ केँ मारब हुनका उचित नहि बुझा रहलनि अछि। ओ अपन अभिव्यक्तिक संग-संग आत्मनिर्णयक अवस्था मे पहुँचैत कहैत छथिः
“ताहि हेतु हमरा सबकेँ अपनहि लोकक हत्या नहि करबाक चाही। धृतराष्ट्रपुत्र आखिरकार हमर भाइये सब थीक। हे माधव! अपन लोककेँ मारिकय कोनो लाभ केर प्राप्ति कोना कय सकब? हलाँकि ई सब लोभ सँ ग्रसित, अपनहि परिवारक लोक केँ हानि पहुँचेबा मे पर्यन्त कोनो दोष नहि देखैत अछि; मित्रहु पर अत्याचार करबा मे कोनो पाप नहि मानैत अछि, तैयो, हे जनार्दन, जे कुलक्षय सँ होमयवला दोष केँ बुझैत अछि, ओ कोनाकय एहि पापक भागी बनत?”
अर्जुन स्पष्ट रूप सँ द्वन्द्व मे फँसल छथि। हुनकर निज आत्मा ओ मनक बीच सेहो स्पष्ट बहस चलि रहल छन्हि। प्रश्न एक पूछैत अछि, दोसर जबाब तकैत अछि। आर मुह सँ बलर-बलर वचन निकैल रहल अछि। कारण छैक जे आत्माक परमात्मा स्वरूप परमगुरु कृष्ण सोझाँ मे ठाढ छथि। सारथि वैह छथि। वार्ता हुनकहि संग भऽ रहल अछि। त्रिपक्षीय वार्ताक ई दृश्य थीक। अर्जुन अपन द्वंद्व सँ उपजल प्रश्नक उत्तर तकैत स्वकर्म हेतु निर्णय तऽ लऽ रहला अछि, मुदा गुरुक शरण मे समर्पित रहैत कृष्णक सोझाँ ओ सब द्वंद्व केँ जहिनाक तहिना प्रस्तुत कय रहला अछि। ओ कुलक्षय सँ पाप होयबाक बात अपनाकेँ पता अछि कहय चाहि रहल छथि, भाइ (धृतराष्ट्रपुत्र) सब केँ अज्ञान रहबाक आर लोभ सँ ग्रसित अवस्था मे रहबाक बात कहि रहला अछि। आगाँ देखूः
“कुलक्षय सँ सदा-सनातन सँ कैल जा रहल कुलधर्म केर मृत्यु होइछ। धर्म नष्ट भेल कुल मे अधर्म आरो बहुत किछु बर्बाद कय दैत अछि। अधर्मक प्रवेश होइते हे कृष्ण! कुलक स्त्री प्रदूषित होइत अछि। जखन स्त्री मे दुष्टाक वास अर्थात् प्रदूषण घर कय जाएछ तखन वर्णसङ्कर केर उत्पत्ति तय अछि। वर्णसङ्कर सँ कुल-परिवार नरकगामी बनैछ, कुलनाशक बनैछ; एतबा नहि! पूर्वज पितर सेहो जल ओ पिण्डदान पेबा सँ वंचित वंचित रहि जाइत छथि। एहि कुलघ्न सबहक कारण जातीय पहिचान पर्यन्त वर्णसङ्कर मे परिणति पाबि समस्त जातिधर्म सेहो बर्बाद भऽ जाएछ। हे जनार्दन! हम सुनने छी जे जातिधर्म नष्ट भेल परिवार (कुल)क लोक केँ नरकक नसीब भेटब तय रहैत अछि।”
अर्जुन अपन मनक सब बात जहिनाक तहिना ओहि विषादियुक्त अवस्था मे राखि देलनि। ओ कुलधर्म, जातिधर्म, पितरलोक, श्राद्ध क्रियाक अन्त, आदिक चर्चा करैत युद्धक परिणाम भयावह होयबाक बात कहैत अपन नहि लड़बाक भावना केँ बल दैत आगाँ कहलाहः
“ओह! हम सब बहुत पैघ पाप करय मे लागि गेल छी। सुख ओ राज्यक भोग लेल हम सब अपनहि लोक केर हत्या करय लेल उद्यत् भेल छी। जँ धृतराष्ट्रक पुत्र सब हमरा मारबाक लेल अस्त्र उठौने छथि, तऽ हम अस्त्रविहीन अवस्था मे युद्ध मे उतरबाक लेल निश्चिंत छी। हमरा लेल यैह बेसी नीक होयत।”
संजय उवाच।
एवमुक्त्वाऽर्जुनः संख्ये रथोपस्थ उपाविशत्।
विसृज्य सशरं चापं शोकसंविग्नमानसः॥४७॥
संजय कहैत छथि जे अर्जुन एहि तरहें अपन मनक बात युद्धक्षेत्रक बीच मे कहैत अपन तीर आर धनुष राखि शोकमग्न अवस्था मे दुःखी भऽ अपन स्थान पर रथ मे बैसि गेलाह।
एहि तरहें गीताक प्रथम अध्याय सौंपल गेल अछि। कुल ४७ गो श्लोक मे किछेक पात्रक बीच मे समेटल गेल ई महान् उपनिषद् हम मानव लेल मनन योग्य अछि। एहि मे अपन जीवनक विभिन्न पक्ष खासकय द्वंद्वक फंद केर अवसर पर जाहि स्थितिक सामना हर मनुष्य केँ करय पड़ैछ तेकर निरूपण अछि। अहाँक भीतर मे दुइ महत्वपूर्ण विचार सदिखन हावी रहैत अछि, एकटा आत्माक आवाज आर दोसर ई मन जेकरा एहि लोक मे विचरण करब स्वभावक तौर पर भेटल छैक। ऐगला अध्याय मे एहि दुओ केँ संग राखि सबहक समर्थ स्वामी श्रीकृष्णक कृपा सँ हम सब दोसर दिन अध्ययन करब।
अस्तु!
हरिः हरः!!


text:
सुकान्त सोम मैथिलीक एक विरल कवि छथि, आ हुनका कविता पर बात करब मैथिली काव्येतिहासक एक दुर्लभ अध्याय पर बात करब थिक। मुदा, एहि मे समस्या छैक जे अपन कवि-निर्मिति पर, अपना सोचक काव्य-परिदृश्य पर आ कि अपन कविता-प्रतिमान पर हुनकर अलग सं कोनो लेखन नहियेक बराबर हमरा लोकनि लग उपलब्ध अछि। दोसर, सुकान्त सन विद्रोही साधक-कवि पर जाहि व्यापकताक संग समीक्षा-विचार हेबाक चाही, से नहि भ' सकल अछि। तेसर, मुख्यधाराक हिन्दी पत्रकारिता मे पछिला तमाम बरस ओ ततेक मुखर-प्रखर रहला जे हुनकर यशस्वी पत्रकारक छवि तर मे हुनकर ई दुर्लभ कवि पिचाएल आ नुकाएल रहि गेल अछि।
सुकान्त कें पढ़बा काल हुनकर पहिल जाहि विशेषता पर सब सं पहिने ध्यान जाइत अछि, से ई जे अपन कविता सब मे ओ बेर बेर कविता कें परिभाषित करैत चलैत छथि। 'कविता लेल एकटा कविता' आदिक तं शीर्षके स्वयं सैह अछि, बांकी बहुतो ठाम अवसर एला पर अथवा अवसर ताकि क' ओ ई काज करैत छथि। अपन कविताक बारे मे हुनकर ख्याल छनि जे ई 'मनुक्खक कविता' थिक जे 'एकटा सार्थक आ सामरिक चुप्पीक संग शुरू होइत अछि।' अपन कवि-कर्मक चिन्हासय दैत कहैत छथि जे हम 'अहांक राष्ट्रीय उद्यानक हरियर जंगल मे रत रत करैत कुरहरि भांजि रहल छी।' एक ठाम कहैत छथि-- 'पातविहीन छाल नोंचल गाछक चीत्कार थिक हमर कविता।' एक आर ठाम कहैत छथि, 'सुखैल हड्डीक झनझनाहटि थिक हमर कविता।' एक ठाम तं ओ इहो कहैत छथि जे 'हमर कलमक नीब पर नचैत अक्षर अहांक शान्ति-व्यवस्था लेल घातक अछि।'
मिथिला मे सदा सं कविता कें कामिनी मानबाक चलन रहलैक अछि, पंडितो लोकनि कें जखन एकरा हीन साबित करबाक होइन तं 'रजनी-सजनी' कहथि। मुदा, सुकान्त कहैत छथि, 'हमर कविता प्रेयसीक अंगक भूगोल नहि, ओकर सुखाइत-टटाइत आतंकक इतिहास थिक।' हमरा तं कौखन लगैत अछि जे मैथिल कवि लोकनिक काव्यांग प्रक्रियाक एहि सं सुंदर विवेचना साइते कतहु आन ठाम भेटत जेना सुकान्त अपन एक कविता मे केने छथि--'फूलपात काढ़ल कापी मे लिखल कविता/ उदासी मे गाओल गेल गीत आ/ हर आ हरबाहक मादे लिखल गेल आख्यान/ कोन दिशाक ज्ञान करबैत कोन युगक संकेत करबैत गुजरि जाइछ।'
।। दू ।।
कखनो कखनो सोचै छी, सुकान्तक कविता मे ई सब एना एना किए अछि? कतहु बिंब पर बिंब चढ़ि जाइ छै। कतहु कमलाक बिंब गरम खून कें ठंडा करक प्रतीक के रूप मे आबै छै, कतहु घोर विक्षुब्ध बला व्यंग्य मे अपन पीड़ा ब्यान करैत कविता-वाचक ठेठ अभिधा मे चीत्कार करय लगैत अछि। कतहु निस्तब्धता तेहन भयाओन भ' क' आबै छै जे नबगछुलीक ठाढ़ि सभक कनफुसकी साफ-साफ सुनाइ पडै छैक। मुदा, 'जलकुंभीक लेल अपस्यांत एकटा आतंकित वनमुर्गी' एक तरह सं बुझू तं हुनकर स्थायी टेक छियनि। ई वनमुर्गी आठम दशकक आम भारतीय आदमी थिक, जकरा लेल सुकान्त लगातार जिबैत, सोचैत आ कविता लिखैत रहला अछि। कहै छथिन, 'अन्हारक खिलाफ आदिम संघर्षक सैनिक' थिक ई, मुदा आइ गर्दिश मे अछि।दोसर दिस, शासन के वहशीपन के जते चित्र सुकान्तक कविता सब मे ठाढ़ भेल अछि, से फेर हुनका समयक कोनो आन कवि लग दुर्लभ अछि।
आदमी सं आदमीक सम्बन्धक अनेक वृत्तान्त पर सुकान्तक ध्यान गेलनि अछि। माय अछि तं तेहन जे अपन कोटि कोटि जनमक वात्सल्य अपन एक संतान पर निछाबर क' सकैत अछि। पिता तेहन पिता जे अन्यायक विरुद्ध लड़बे अपन विरासतक रूप मे छोड़ैत अछि। ओहि ठाम जे व्यक्ति-रूप जनता अछि,ओकर एक कर्तव्य मातृभूमियोक प्रति अछि। ई ओकरे देश थिक। ओम्हर ओ देश अछि तखनहि एम्हर ई गाम अछि। ध्यान देबाक थिक जे सुकान्तक ओइ ठाम देश अमूर्त भाववाची नहि। ओ जखन कखनहु आएल अछि तं अपन पूरा भौगोलिक राजनीतिक संदर्भ संग आएल अछि। ओकरा हम चीन्हि सकैत छिऐक जे भारत थिक। ओकरा पाछू महान स्वतंत्रता संग्रामक आदर्श छैक। तें, जखन हम सब सुकान्तक कविता मे हुनकर आदमीक खोज करी तं ओतय क्यो एक व्यक्ति नहि देखाब देत। ओ सामूहिक मनक दहाइ, सैकड़ा, हजार सनक जीव थिक। सुकान्त ओकर बात लिखैत कहै छथिन जे हमही कारखाना सं इस्पात बहार करै छी, शहरक प्रत्येक घर ठाढ़ केने छी, हमरे पसेना खेत मे खसैत छैक तं फसिल लहलहाइत अछि आ हिमालयक बर्फ पर खसय तं देशक लक्ष्मण-रेखा बनैत छैक, आदि आदि।
मोन रखबाक चाही जे आजादी बादक हवा मे एक नेनपन सं सांस ल क जबान भेनिहार आरंभिक पीढ़ीक एक कवि सुकान्त छथि। सत्तरि के दशक अबैत अबैत स्वतंत्रता-संग्रामक ओ आदर्श टूटि चुकल रहैक। आब तं हालत ई छल जे लोकतंत्रे मानू समाप्त छल। तानाशाही फासिज्म पूरा तरह सं देश कें गछाड़ि लेने रहै। पहिने अघोषित इमरजेन्सी छल बाद मे औपचारिको इमरजेन्सी लागू भेलै। मुदा आजादीक ओ आदर्श जकरा जीवन मे शामिल रहै, ओ आगि हृदय मे जरैत रहै, ओ विरोधक बिगुल फूकि देलक। ओतय हिंसा-अहिंसाक सवाल मिथ्या छल। ई युद्ध सुकान्तक कविता मे हम सब जारी देखैत छी।
सुकान्तक कविता-समय पर कने ध्यान देल जाय। ओ समय छल जखन विश्व भरि मे छात्र आन्दोलन भ' क' अपन परचम लहरा चुकल छल, जकर धमक हरेक ठाम, भारतो मे सुनल जा सकै छल। एही आन्दोलनक परिणाम-स्वरूप फ्रांस मे महाबली दिगालक पतन भेल छल। चे ग्वारा, कास्त्रो, सार्त्र-सन नामेक नहि, तारिक अली, कोहन बेंदित आ हर्बर्ट मार्कूसक नामक धूम छल। भारतीय युवा लोकनिक वामपंथी रुझान अपन चरम पर छल। ई दौर कैरियरिज्म के नहि, आदर्श सभक तलाश आ ओकरा लेल जीवन अर्पित करबाक समय रहैक। सेंट स्टीफन सं ल' क' सेन्ट जोन्स धरिक लड़का-लड़की नक्सलबाड़ी मे, श्रीकाकुलम के जंगल मे पाओल जा सकै छल। एहि युवा सभक हृदय मे अपन सपना छल जे अपना सं बाहर अपन देश धरि, दुनियां धरि जाइत छल। ई पीढ़ी परिवर्तन चाहैत रहय, आ ताहि लेल लड़ि रहल छल। ई पीढ़ी अपना कें सौभाग्यशाली बुझय कि ओकरा अपन किछु सपना छैक आ लड़ैत जं ओ मारल जाय, तं ओकरा समझ मे एहि सं बेसी सार्थकता ओकरा जीवनक आर किछु नहि भ' सकैत अछि। आजादी कें तखन मात्र पचीस बरस भेल रहै। आजादीक पचीसम बरस सं पैंतीसम बरस धरि के कालक धुकधुकी सुकान्तक कविता मे एलनि अछि।
ओ समय जाहि ठाम, जाहि युगान्तरक घुमान-बिंदु पर छल, जं लंपट नेतातंत्रक नृशंस विजय नहि भेल रहैत तं आइ क्यो कल्पना नहि क' सकैत अछि जे ई देश कतय रहितय। सुकान्तक कविता एही परिस्थिति सभक उपजा थिक। हुनकर कविताक अस्सल महत्व तखन उद्घाटित हैत जं ओहि समय मे हिन्दी आ बांग्ला सहित आन-आन भाषा-साहित्य मे लिखल कविताक संग ओकरा पढ़ल जाय। कहब जरूरी नहि जे एहि महासंग्राम मे मिथिलोक हिस्सेदारी कोनो कम नहि छल। कते प्रतिष्ठित घरक बेटा अपन शहादत देलक, कते युवा अपन महत्वाकांक्षी पढ़ाइ बिच्चहि मे स्थगित करैत श्रीकाकुलम पहुंचला। बंगाल एकर धधकैत प्रयोगशाला छल आ सुकान्त तहिया बंगालक महानगर कलकत्ता मे रहैत छला।
सुकान्तक कविता मे जलकुंभी लेल अपस्यांत आतंकित वनमुर्गीक रूपक सर्वांगता मे आएल अछि। ई आम लोकक दशा बतबैत अछि। कलकत्ताक सड़क पर तहिया सिद्धार्थशंकर रायक मस्तान के एकच्छत्र राज छल। कोनो कानून नहि, कोनो तर्क नहि, विरोध मे उठाओल गेल एको आबाज स्वीकार नहि। मुख्यमंत्रीक आ कि पार्टीक निजी गुंडा सय-दू सय लोकोक समूह कें बीच सड़क पर मारि क' राताराती लाश गायब क' सकै छल। आइ जखन इतिहास अपना कें दोहरा रहल अछि तं हम सब अटकर लगा सकै छी जे केहन ओ समय रहल हेतै। सुकान्तक कविता मे अबैत अछि जे 'कमला, अहां विस्मृतिक गह्वर मे चलि जाउ/ कमला अहां एना नहि मोन पड़ू।' कमला हुनक नेनपनक नदी छियनि जकरा संग जीवनक अनेको सुखद प्रसंग जुड़ल छै। ओ अपन प्रेयसीक प्रेम-स्मृति कें अप्रासंगिक बुझैत छथि--'हे सुनयना,बर्फ गलाब' बला सूर्य कत' छै/ कत' छै ओ आगि जे हमर/ हृदय मे भरल बारूद कें लहका सकय?' अपना बारे मे खबर उऐह छै जे 'एहि दारुण शीत मे हम/ एकटा अघोषित युद्ध लड़ि रहल छी।' आ संकल्प यैह जगैत छैक जे 'ठामठीम पसरल ओझरायल रेखा सब कें समेटि/ देशक नक्शाक बीचोबीच एक्केटा मोट रेखा खीच दी, आ/ पच्चीस बर्षक अभ्यन्तर लिखल गेल अपन समस्त/ कविता कें कविताक रक्षा मे/ अस्वीकार क' दी।'
सुकान्त एहि ठाम मात्र अपन कविताक बात क' रहल छथि। लेकिन हम सब समझि सकै छी जे ओ कुल्लम मृदुल कविता कामिनी विलास के पतन के बात क' रहल छथि। ओ समूचा मैथिली काव्य-परंपराक निरर्थकताक बात करैत छथि जतय बड़का बड़का महाकाव्य मे बाझल कवि लोकनिक पतक्का फहराइत रहैत अछि आ ओम्हर 'गामक पोखरि मे महीस सब पहिनहि जकां जलक्रीड़ा करैत रहैत छैक'। हम सब बूझि सकै छी अपन कविता सब मे कविता कें बेर बेर परिभाषित केनाइ हुनका किए जरूरी लागलनि अछि। ओ पौरुषक स्वर चाहैत छथि जाहि सं दुर्गत देश-समाज फेर सं उठि क' ठाढ़ भ' सकय। अपना कवि कें ओ 'अन्हारक खिलाफ आदिम संघर्षक सैनिक' बतबैत छथि। कहबाक चाही जे सुकान्तक कविता साहित्य आ राजनीतिक, जनवादीक राजनीतिक आत्यन्तिक मिलन विन्दु थिक। आजादीक बाद नेता लोकनि कोन तरहे देशक विकास केलनि अछि तकर कुल्लम हिसाब-किताब सुकान्तक कविता मे भेटि जाएत। देशक स्पष्ट उत्पाद थिक आतंकवादी सत्ता राजनीति। मुदा, सुकान्त लग प्रतिरोध हुनक स्थायिभाव छियनि। हमर ई सोनाकटोरा देश आ ताहि पर एकटा आतंकवादी गैंग कब्जा क' लेत, आ जकर ई देश छियै तकरा संग एहन व्यवहार करत, एकरा कोना बर्दास्त कयल जा सकै छै, जीताजी तं एकर पुरजोर प्रतिरोध हेतै-- सुकान्तक कविता-वाचक एहने सोच राखनिहार एक बौद्धिक युवा थिक, जकर भूमि मिथिला छियै मुदा मिथिला भारत मे अछि आ भारतक दुख सं अपना कें एकात करब ओकरा लेल कोनहुना संभव नहि छैक।
।। तीन ।।
1984 मे सुकान्तक पहिल कविता-संग्रह एलनि 'निज संवाददाता द्वारा'। एहि मे हुनकर 31 गोट कविता संकलित छलनि। 1986 मे कुलानंद मिश्रक 7 गोट कविताक संग सुकान्तक 9 गोट कविताक संयुक्त संग्रह 'भोरक प्रतीक्षा मे' शीर्षक सं आएल। संग्रहक भूमिका मे मोहन भारद्वाज लिखलनि--'सुकान्तक कविता विरोध मे ओहि सब बिंदु पर ठाढ़ भेटैत अछि जतय सं शोषण आ मनुक्ख पर लादल यंत्रणाक यात्रा शुरू होइत छैक। अन्तर्विरोधी स्थितिक द्वन्द्व मे जिबैत लोकक व्यथा सुकान्तक कविता मे अपन प्रखरतम रूप मे आएल अछि। ई व्यथा एकटा व्यक्ति, एकटा गाम आ एकटा समाज-- सबहक अछि। ओ व्यक्ति, गाम आ समाज देशो मे अछि आ विदेशो मे। ओकर सीमा भूगोल मे नहि, शाश्वत मानवीय स्वभाव मे छैक।'
कहबाक चाही जे मैथिली कविताक भौगोलिक सीमा कें जे कवि लोकनि बढ़ा सकला, ताहि मे सुकान्त सोम सर्वोपरि छथि। से एहि कारणें जे जेना जेना ई सीमा कविता मे बढ़ैत गेल अछि, तेना तेना ओ मैथिली कविताक पाठकोक मानसिक सीमा कें आगू बढ़बैत चलला अछि।
सुकान्तक कविताक कतेको गोट विशेषता सब अछि। एहि सब पर ध्यान देने हुनकर कविक विराटता प्रकट होइत छैक। असल मे, जाहि प्रयोजनक लेल ओ कविता लिखैत छथि, सैह बहुत विशिष्ट अछि। कवि लोकनि जे कविता लिखैत रहला अछि से या तं यश लेल, अथवा अर्थ लेल, अथवा अपन अकल्याण निवारण लेल, अथवा अपन आनंद लेल लिखला अछि। सुकान्तक काव्य-प्रयोजन एहि सब सं बिलकुल भिन्न छनि। ओ जनमुक्ति लेल लिखैत छथि। ई 'जन' शब्द बड़े व्यापक, आ पुरानो ततबे। कारण, ऋग्वेद मे सेहो एहि शब्द कें ठीक एही अर्थ मे हम सब प्रयोग होइत देखै छी। जन माने जनता, जकर एक इकाइ हम छी आ कि सुकान्त छथि। मार्क्सवादी लोकनि कें पुछबनि तं कहता जे 'सर्वहारा' शब्दक जे अर्थ ठीक वैह नहि छैक, जे 'जन' के अछि। सर्वहारा अबैत छैक औद्योगिक मजदूर समुदाय सं जखन कि जन गाम सं अबैत छैक। गामक किसान आ कृषि-मजदूर। सुकान्त मुदा एहि विभाजन कें कत्तहु स्वीकार नहि करैत छथि। हुनकर यैह जन कतहु जं खेत सं सोना उपजाबै छै, तं कतहु फैक्ट्री सं इस्पात, कतहु सियाचीन मे देशक सिमान बचबैत छैक।
भारतक इतिहास मे देखबै जे यैह जन थिक जकरा पर शासन कयल जाइत छैक, आ एहि शासन लेल जानि नहि कतेको तरहक शासन-प्रणाली चलन मे आनल गेल। सुकान्तक समय लोकतांत्रिक प्रणालीक शासनक समय थिक, जकरा बहुत आराम सं बाहुबली लोकनि, बनियां लोकनि, मनबढ़ू नेता लोकनि तानाशाही-प्रणाली मे रूपान्तरित क' लेलनि अछि। जन के एतय ई हालति छैक जे अंगरक्षकक बूट तर मे ओकर कल्ला दबाएल छै आ ओ रोगाह कुकूर जकां कें कें क' रहल अछि। वास्तविक स्थिति छैक जे एही जन के निर्माण केने देशक निर्माण होइत छैक आ देश आगू बढ़ैत अछि। मुदा, सुकान्तक कविता मे हमरा लोकनि देखैत छी, आ वास्तविक घटना-चक्र मे तं देखितहि छी जे शासन-संचालनक एहि समुच्चा कर्मकांड मे जनताक लेल कोन्नहु टा स्थान नहि छै। नीति आ योजना ककरो आन कें ध्यान मे राखि क' बनैत अछि। लाभान्वित ककरो आन कें करबाक मंशा भीतर भरल रहैत छैक, यद्यपि कि कहल यैह जाइत अछि जे एहि सं देश के विकास हेबाक छै। एहि छद्म कें देखार करब सुकान्तक काव्य-प्रयोजन छनि।
मैथिली कविताक भारतीयता एक एहू बात मे निहित अछि जे आने साहित्य जकां एत्तहु नौटा रस छै। एहि नबो रस मे हास्यरस बली कि करुण रस बली, ताहि सम्बन्ध मे हमरा सब लग पुरखा कवि लोकनिक कतेको संस्मरण अछि। मुदा ई रस-शास्त्र सुकान्तक कविता बुझबा मे लेशमात्रो सहायता नहि क' सकत। हुनका ओइ ठाम एकटा दशम रस भेटत। ओ थिक विक्षोभ रस।
लगातार लगातार के अन्याय आ उत्पीड़न सं ई उत्पन्न होइत अछि। अनीति एकर आलंबन थिक। विरोध केला पर पुलिसक गोली सं मारल जाएब उद्दीपन। सौंसे दिन बरद जकां खटलाक बादो ने निचैनक रोटी, ने मनुक्ख सन के आवास, ओकर आत्मसम्मान लेल शासक-दलक कोनो गत्र मे लेहाजक आभास तक नहि, ओकर बाल-बच्चाक भविष्य लेल दूर-दूर तक कोनो संवेदनशीलता नहि कतहु। एकरा सब कें विभाव, अनुभाव, संचारी भाव-- जे कहि लिय'। सुकान्तक कविता पढ़ैत आइ अहां कें लागि सकैत अछि जे रोहिंग्या तं मात्र एक उपाधि थिक जकर निर्णय भूगोल केलकैए, बांकी असली उत्पीड़ित तं एहि देशक ई जन थिक। हुनकर आकलन छनि जे एहि दुर्घट परिस्थिति कें बदलल जा सकैत अछि। आ, अपन जीवनक चरम सार्थकता ओ एही मे देखैत छथि जे परिस्थिति कें बदलबाक चाही। तें हुनकर विक्षोभ आक्रोश सं विद्रोह धरिक अपन समुच्चा प्रक्रिया पूरा करैत अछि।
सुकान्तक कविता-वाचक मैथिली कविताक इतिहास मे एकटा अलगे पहचान ल' क' अबैत अछि। ओ ने यात्री जीक वाचक जकां गमैया किसान थिक ने राजकमल चौधरीक वाचक सन दिशाहारा बौद्धिक। जीवकान्तक वाचक जकां ओ सुधांग प्रगतिशील ग्रामीण सेहो नहि थिक। तखन सुकान्तक वाचक केहन थिक? ओ बौद्धिक थिक, कतहु बेसी गंभीर। मुदा ओकरा लेल चिन्तनक ओते महत्व नहि छैक जते पुरुषार्थक। ओ भला लोक मैथिल जकां भुखलो पेट ढकारक देखाबा करैबला नहि थिक। अपन एक-एकटा दुख कें ओ कलमबंद करै छथि जाहि सं सनद रहय। सामंती हमला मे पिताक बारहटा दांत टुटबाक प्रसंग हो कि मायक हुकरब कि भरि दिन खटलाक बादो आधा पेट खा क' आठ बाय आठ के कोठली मे निन्न बिना बेचैन औनाएब--ओ कथूटा नुकाएब नहि जनैत अछि। एकर स्वाभाविक परिणति थिक नक्सलबाड़ी, भोजपुर। एक ठाम जखन ओ प्रिया कें बिसरि जाइ लेल संबोधित करैत छथि कि कमला कें नै मोन पड़बा लेल बरजै छथि, कि गाम-घर कें बिसरि जयबाक बात करैत छथि तं तकर मर्म मे जेबाक चाही। मिथिलाक माटि पर ओ नक्सलबाड़ीक फसल लहलहाइत देखय चाहैत छथि।
सुकान्तक कविता बहुत प्रौढ़। मैथिली कविता कें रजनी-सजनी बूझि क' जे लोकनि एहि ठाम ढुकय चाहता, सुकान्तक कविता एहन लोक कें बैरंग आपस हेबा लेल बाध्य क' देत। हुनकर जाबन्तो कविता दोहारा बान्ह के कविता सब थिक जाहि मे एक्कहि संग अनेक स्तर चलैत रहैत छैक। चित्र दर चित्र, विचार दर विचार अबैत छैक। शैली जे कहबै जे एकटा कोनो पकड़लनि आ समुच्चा कविता लिखि गेला, सेहो नहि। अक्सरहां कविताक आवेग अपना लेल बीच मे जा क' अपन अलग शैली अख्तियार क' लैत छैक। सौन्दर्यक पारखी सेहो ओ अलबत्त। हुनका ओतय 'जुआन बांसक कोपड़ पर लुबधल चम्पइ रौद' अछि तं कतहु 'धान कटल खेतक सोन्हगर गंध मे मातल' 'एकटा हाक केराउ आ तीसी फूलक मेहराव दैत अछि'। हुनकर कविता मे जे आवेग आ लय अछि से तते लस्सेदार जे मानू अगिला बिंब-समूह कें तं घिचि-घिचि आनिते अछि, ओकर लस्सा पाठकक मन धरि पसरि जाइत छैक, जं ओ कविता मे एक बेर प्रवेश क' गेल हो तं। ताहू पर सं कबीर टाइप के खिलंड़ापन। आ, बुझौअलि बुझेबाक गंहीर आ मारक कलाकारी से ठामठीम जगजगार।
हुनकर कविता ने जीवकान्तक कविता जकां एकहारा छनि ने उदयचंद्र झा विनोदक कविता जकां वर्णनात्मक। ओइ ठाम चित्र दर चित्र अबैत छैक जे अंत मे जा क' एकटा निस्सन कथ्य मे निमज्जित होइछ। एहि सभक कारण हुनकर कविता भरल-पुरल, गज्झिन स्वरूप बनबैत अछि। एकटा स्तर विचारक रहैत छैक जे समुच्चा चित्र कें गतानने रहैत छैक, एकतान एकलय बनबैत छैक। स्वाभाविक थिक जे एहि सब कथूक अपन जटिलतो छैक। ई जटिलता तखन आरो बढ़ैत अछि जखन ओ सामयिक राजनीति पर अपन कोनो रूपक रचैत छथि। कोनहु ठाम नगर भरि मे एकटा जंगली चीताक हरबिरड़ो रहैत छैक, तं कतहु मुइल हाथीक मांसक लोभी गिद्ध समुदायक बीच तीन दांतवाली एकटा बुढ़ियाक प्रवेश होइत छैक। तें अहां अक्सरहां महसूस करब, सुकान्तक कविता अपन पाठक सं नव पात्रता, नव रसज्ञताक अपेक्षा करैत रहैत छैक।
सुकान्तक कविता मे भेटैत अछि जे देशक भीतर एकटा युद्ध चलि रहल अछि। जं ई जन अपन वाजिब रोजी, अपन आत्म-सम्मान आ अपन स्वतंत्रता लेल बेगरतूत अछि तं ई युद्ध अवश्ये अवश्यंभावी थिक। कोन युद्ध थिक ई? निश्चिते गृहयुद्ध थिक। कवि स्वयं अपनो एहि युद्ध मे शामिल छथि। अपन कविता सब मे जे हुनका हम सब बजैत सुनैत छी, ओ बाजब एकटा सामान्य बाजब नहि, एकटा सामरिक चुप्पी कें बीच मे राखि क' बाजब थिक। ओ कहैत छथि, 'महाश्मसान बनल ई देश हमर नहि भ' सकैत अछि/ जल्लाद सभक ई देश हमर नहि भ' सकैत अछि/ जोआन आकृति कें तेजाब सं जरा देब' बला ई देश हमर नहि भ' सकैत अछि।' तखन, कोन देश अहांक देश थिक कवि? ओ कहैत छथि, 'आब आवश्यक जे/ ठामठीम पसरल ओझरायल रेखा सभ कें समेटि/ देशक नक्शाक बीचोबीच एक्केटा मोट रेखा खीच दी।' जखन ओ कहैत छथि जे 'माय-बाप बेटाक जन्म मात्र ऊके लगाब' लेल नहि दैत छै' आ 'पति मात्र ओछाओनेक साझीदार नहि होइत छैक' तं कहय असल मे ओ यैह चाहैत छथि जे एहि जनयुद्ध मे भागीदार होयबे मनुष्यताक चरम अहोभाग्य थिक। ओ अपनो एहि युद्ध मे शामिल छथि। हुनक रणनीतिक आकलन छनि जे जनता जीतत आ वास्तविक स्वतंत्रता जरूर एहि देश कें नसीब हेतै। ओ कहैत छथि, 'मौसम आबि रहल छै/ सभ किछु फरिछा जयबाक/ गाछ मे झूलैत पातक/ पयर तर दबाइत पातक/ अंकुरस्थ पातक/ स्थिति फरिछा जयबाक/ मौसम आबि रहल छै।' हुनक स्पष्ट आकलन छनि जे जनता अपन युद्ध लड़ि क' ई देश अवश्य बचाओत।
।। चारि ।।
अपन कविता मे एकठाम ओ अपन देशक आजादी कें 'एकटा चौंतीसवर्षीया भोतिआएल राजनीति' कहलनि अछि। तखन देखबै जे हुनक कविता सब मे टुटैत गामक पीड़ा आ मुक्त बाजारक मायाजालक अनेक चित्र सेहो आएल अछि। एक ठाम कहैत छथि, 'हमरा लोकनि अपन रचनात्मक मूल्य कें/ बेसी सं बेसी दाम मे बेचबाक लालसा मे/ प्रतिदिन व्यापारिक संघ सभ सं अपील कइये रहल छी/ युग सौदेबाजीक थिकै।' एक ठाम सामाजिक सरोकारक मादे कहैत छथि जे 'हमरा लोकनि परचर्चा मे लीन/ अपन दियादक मथदुक्खी सं आनंद मे बाझल रहि जाइत छी।' एकठाम कतहु एहनो संकेत दैत छथि जे भारतक राजनीति आ नेतागिरीक कारण भारतीय मनुष्यता मे कतेक ह्रास भेल अछि। सुकान्तक काव्य-प्रवृत्ति कें देखैत कौखन प्रश्न उठैत अछि जे ई सब आखिर की थिक? ई सब थिक आजादीक आदर्शक पूर्णत: ध्वस्त हेबाक निशानी। आजादी नामक जे युवती चौंतीसेक उमेर मे उढ़रि गेल छल, से सत्तरि सालक बुढ़ियाक रूप मे आइयो कोना आ किए नरक भोगि रहल अछि? एहू प्रश्नक उत्तर सुकान्तक कविता मे भेटि सकैत अछि। एकटा सही कविता अपना कविता-समयक समस्त जटिलता अपना भीतर नुकौने रहैत अछि।
इमरजेन्सीक कालखंडक लिखल हुनकर कविता सब मे सत्ताधारी आतंकक चित्र सब तं अयबे कयल अछि, तकरा संग-संग राजनीतिक महाधूर्तइक बिंब सेहो आएल अछि। ओतय आजादीक आदर्श कें चालाकी सं पृष्ठभूमि मे ठेलि देबाक चतुराइ छैक। सरकार अपन पल्ला झाड़ि लेलक, बुझू। धर्मक राजनीति, अस्मिता-विमर्श, मुक्त बाजार, भूमंडलीकरणक स्वागत-- ई सब की थिक? यैह सब तं विकास थिक। जे आजादी हरेक आंखिक सपना बनि क' एक दिन उतरल रहय, हरेक हाथक लेल काज हरेक नागरिक लेल आत्मसम्मानक वचन उचारैत, हरेक हृदय मे ई आसभरोस जगबैत प्रकट भेल छल जे 'जे काजुल से भरिपेट खाएत/ ककरो नहि बड़का धोधि होएत', तकरे रक्षक संवैधानिक, जनकल्याणकारी सरकार आइ पूरा आत्मविश्वासक संग आंकड़ा गनबैत अछि जे पकौड़ा बेचब आ कि ओला-ऊबर चलाएब तं सेहो रोजगार थिक।
एहना मे तं उचिते जे सुकान्तक कविता असमाप्त लगैत अछि। से ठीके असमाप्त अछि, कारण ओ युद्ध असमाप्त अछि। ओ अपनहु गछने छथि। हुनक 'प्रतीक्षान्त' कविताक समापन पंक्ति छनि--'बेरंग बुर्ज सभक दोहाइ दैत हमरा लोकनि/ कखनो बोकारोक विस्फोट मे/ कखनो चासनालाक बाढ़ि मे/ कखनो बंगोपसागरक चक्रवात मे/ कखनो लद्दाख आ कच्छक रण मे/ मारल जाइत छी/ सभ दिन सभ ठाम/ प्रतिवादविहीन/ मीत हे, हमरा लोकनि एखनो/ एहि चैती बसात मे प्रतीक्षारत छी कि/ क्यो तं आबय आ/ एहि खरायल कासवनक निरंग होइत आकाश मे/ एकटा रंग पसारय/ भ्रम आ सपना कें फरिछाबय/ क्यो तं आबय।'
साइत अपना युगक हरेक जिम्मेदार कविता अनागतेक आवाहन सं समाप्त होइत हो।
सुकान्त कें पढ़बा काल हुनकर पहिल जाहि विशेषता पर सब सं पहिने ध्यान जाइत अछि, से ई जे अपन कविता सब मे ओ बेर बेर कविता कें परिभाषित करैत चलैत छथि। 'कविता लेल एकटा कविता' आदिक तं शीर्षके स्वयं सैह अछि, बांकी बहुतो ठाम अवसर एला पर अथवा अवसर ताकि क' ओ ई काज करैत छथि। अपन कविताक बारे मे हुनकर ख्याल छनि जे ई 'मनुक्खक कविता' थिक जे 'एकटा सार्थक आ सामरिक चुप्पीक संग शुरू होइत अछि।' अपन कवि-कर्मक चिन्हासय दैत कहैत छथि जे हम 'अहांक राष्ट्रीय उद्यानक हरियर जंगल मे रत रत करैत कुरहरि भांजि रहल छी।' एक ठाम कहैत छथि-- 'पातविहीन छाल नोंचल गाछक चीत्कार थिक हमर कविता।' एक आर ठाम कहैत छथि, 'सुखैल हड्डीक झनझनाहटि थिक हमर कविता।' एक ठाम तं ओ इहो कहैत छथि जे 'हमर कलमक नीब पर नचैत अक्षर अहांक शान्ति-व्यवस्था लेल घातक अछि।'
मिथिला मे सदा सं कविता कें कामिनी मानबाक चलन रहलैक अछि, पंडितो लोकनि कें जखन एकरा हीन साबित करबाक होइन तं 'रजनी-सजनी' कहथि। मुदा, सुकान्त कहैत छथि, 'हमर कविता प्रेयसीक अंगक भूगोल नहि, ओकर सुखाइत-टटाइत आतंकक इतिहास थिक।' हमरा तं कौखन लगैत अछि जे मैथिल कवि लोकनिक काव्यांग प्रक्रियाक एहि सं सुंदर विवेचना साइते कतहु आन ठाम भेटत जेना सुकान्त अपन एक कविता मे केने छथि--'फूलपात काढ़ल कापी मे लिखल कविता/ उदासी मे गाओल गेल गीत आ/ हर आ हरबाहक मादे लिखल गेल आख्यान/ कोन दिशाक ज्ञान करबैत कोन युगक संकेत करबैत गुजरि जाइछ।'
।। दू ।।
कखनो कखनो सोचै छी, सुकान्तक कविता मे ई सब एना एना किए अछि? कतहु बिंब पर बिंब चढ़ि जाइ छै। कतहु कमलाक बिंब गरम खून कें ठंडा करक प्रतीक के रूप मे आबै छै, कतहु घोर विक्षुब्ध बला व्यंग्य मे अपन पीड़ा ब्यान करैत कविता-वाचक ठेठ अभिधा मे चीत्कार करय लगैत अछि। कतहु निस्तब्धता तेहन भयाओन भ' क' आबै छै जे नबगछुलीक ठाढ़ि सभक कनफुसकी साफ-साफ सुनाइ पडै छैक। मुदा, 'जलकुंभीक लेल अपस्यांत एकटा आतंकित वनमुर्गी' एक तरह सं बुझू तं हुनकर स्थायी टेक छियनि। ई वनमुर्गी आठम दशकक आम भारतीय आदमी थिक, जकरा लेल सुकान्त लगातार जिबैत, सोचैत आ कविता लिखैत रहला अछि। कहै छथिन, 'अन्हारक खिलाफ आदिम संघर्षक सैनिक' थिक ई, मुदा आइ गर्दिश मे अछि।दोसर दिस, शासन के वहशीपन के जते चित्र सुकान्तक कविता सब मे ठाढ़ भेल अछि, से फेर हुनका समयक कोनो आन कवि लग दुर्लभ अछि।
आदमी सं आदमीक सम्बन्धक अनेक वृत्तान्त पर सुकान्तक ध्यान गेलनि अछि। माय अछि तं तेहन जे अपन कोटि कोटि जनमक वात्सल्य अपन एक संतान पर निछाबर क' सकैत अछि। पिता तेहन पिता जे अन्यायक विरुद्ध लड़बे अपन विरासतक रूप मे छोड़ैत अछि। ओहि ठाम जे व्यक्ति-रूप जनता अछि,ओकर एक कर्तव्य मातृभूमियोक प्रति अछि। ई ओकरे देश थिक। ओम्हर ओ देश अछि तखनहि एम्हर ई गाम अछि। ध्यान देबाक थिक जे सुकान्तक ओइ ठाम देश अमूर्त भाववाची नहि। ओ जखन कखनहु आएल अछि तं अपन पूरा भौगोलिक राजनीतिक संदर्भ संग आएल अछि। ओकरा हम चीन्हि सकैत छिऐक जे भारत थिक। ओकरा पाछू महान स्वतंत्रता संग्रामक आदर्श छैक। तें, जखन हम सब सुकान्तक कविता मे हुनकर आदमीक खोज करी तं ओतय क्यो एक व्यक्ति नहि देखाब देत। ओ सामूहिक मनक दहाइ, सैकड़ा, हजार सनक जीव थिक। सुकान्त ओकर बात लिखैत कहै छथिन जे हमही कारखाना सं इस्पात बहार करै छी, शहरक प्रत्येक घर ठाढ़ केने छी, हमरे पसेना खेत मे खसैत छैक तं फसिल लहलहाइत अछि आ हिमालयक बर्फ पर खसय तं देशक लक्ष्मण-रेखा बनैत छैक, आदि आदि।
मोन रखबाक चाही जे आजादी बादक हवा मे एक नेनपन सं सांस ल क जबान भेनिहार आरंभिक पीढ़ीक एक कवि सुकान्त छथि। सत्तरि के दशक अबैत अबैत स्वतंत्रता-संग्रामक ओ आदर्श टूटि चुकल रहैक। आब तं हालत ई छल जे लोकतंत्रे मानू समाप्त छल। तानाशाही फासिज्म पूरा तरह सं देश कें गछाड़ि लेने रहै। पहिने अघोषित इमरजेन्सी छल बाद मे औपचारिको इमरजेन्सी लागू भेलै। मुदा आजादीक ओ आदर्श जकरा जीवन मे शामिल रहै, ओ आगि हृदय मे जरैत रहै, ओ विरोधक बिगुल फूकि देलक। ओतय हिंसा-अहिंसाक सवाल मिथ्या छल। ई युद्ध सुकान्तक कविता मे हम सब जारी देखैत छी।
सुकान्तक कविता-समय पर कने ध्यान देल जाय। ओ समय छल जखन विश्व भरि मे छात्र आन्दोलन भ' क' अपन परचम लहरा चुकल छल, जकर धमक हरेक ठाम, भारतो मे सुनल जा सकै छल। एही आन्दोलनक परिणाम-स्वरूप फ्रांस मे महाबली दिगालक पतन भेल छल। चे ग्वारा, कास्त्रो, सार्त्र-सन नामेक नहि, तारिक अली, कोहन बेंदित आ हर्बर्ट मार्कूसक नामक धूम छल। भारतीय युवा लोकनिक वामपंथी रुझान अपन चरम पर छल। ई दौर कैरियरिज्म के नहि, आदर्श सभक तलाश आ ओकरा लेल जीवन अर्पित करबाक समय रहैक। सेंट स्टीफन सं ल' क' सेन्ट जोन्स धरिक लड़का-लड़की नक्सलबाड़ी मे, श्रीकाकुलम के जंगल मे पाओल जा सकै छल। एहि युवा सभक हृदय मे अपन सपना छल जे अपना सं बाहर अपन देश धरि, दुनियां धरि जाइत छल। ई पीढ़ी परिवर्तन चाहैत रहय, आ ताहि लेल लड़ि रहल छल। ई पीढ़ी अपना कें सौभाग्यशाली बुझय कि ओकरा अपन किछु सपना छैक आ लड़ैत जं ओ मारल जाय, तं ओकरा समझ मे एहि सं बेसी सार्थकता ओकरा जीवनक आर किछु नहि भ' सकैत अछि। आजादी कें तखन मात्र पचीस बरस भेल रहै। आजादीक पचीसम बरस सं पैंतीसम बरस धरि के कालक धुकधुकी सुकान्तक कविता मे एलनि अछि।
ओ समय जाहि ठाम, जाहि युगान्तरक घुमान-बिंदु पर छल, जं लंपट नेतातंत्रक नृशंस विजय नहि भेल रहैत तं आइ क्यो कल्पना नहि क' सकैत अछि जे ई देश कतय रहितय। सुकान्तक कविता एही परिस्थिति सभक उपजा थिक। हुनकर कविताक अस्सल महत्व तखन उद्घाटित हैत जं ओहि समय मे हिन्दी आ बांग्ला सहित आन-आन भाषा-साहित्य मे लिखल कविताक संग ओकरा पढ़ल जाय। कहब जरूरी नहि जे एहि महासंग्राम मे मिथिलोक हिस्सेदारी कोनो कम नहि छल। कते प्रतिष्ठित घरक बेटा अपन शहादत देलक, कते युवा अपन महत्वाकांक्षी पढ़ाइ बिच्चहि मे स्थगित करैत श्रीकाकुलम पहुंचला। बंगाल एकर धधकैत प्रयोगशाला छल आ सुकान्त तहिया बंगालक महानगर कलकत्ता मे रहैत छला।
सुकान्तक कविता मे जलकुंभी लेल अपस्यांत आतंकित वनमुर्गीक रूपक सर्वांगता मे आएल अछि। ई आम लोकक दशा बतबैत अछि। कलकत्ताक सड़क पर तहिया सिद्धार्थशंकर रायक मस्तान के एकच्छत्र राज छल। कोनो कानून नहि, कोनो तर्क नहि, विरोध मे उठाओल गेल एको आबाज स्वीकार नहि। मुख्यमंत्रीक आ कि पार्टीक निजी गुंडा सय-दू सय लोकोक समूह कें बीच सड़क पर मारि क' राताराती लाश गायब क' सकै छल। आइ जखन इतिहास अपना कें दोहरा रहल अछि तं हम सब अटकर लगा सकै छी जे केहन ओ समय रहल हेतै। सुकान्तक कविता मे अबैत अछि जे 'कमला, अहां विस्मृतिक गह्वर मे चलि जाउ/ कमला अहां एना नहि मोन पड़ू।' कमला हुनक नेनपनक नदी छियनि जकरा संग जीवनक अनेको सुखद प्रसंग जुड़ल छै। ओ अपन प्रेयसीक प्रेम-स्मृति कें अप्रासंगिक बुझैत छथि--'हे सुनयना,बर्फ गलाब' बला सूर्य कत' छै/ कत' छै ओ आगि जे हमर/ हृदय मे भरल बारूद कें लहका सकय?' अपना बारे मे खबर उऐह छै जे 'एहि दारुण शीत मे हम/ एकटा अघोषित युद्ध लड़ि रहल छी।' आ संकल्प यैह जगैत छैक जे 'ठामठीम पसरल ओझरायल रेखा सब कें समेटि/ देशक नक्शाक बीचोबीच एक्केटा मोट रेखा खीच दी, आ/ पच्चीस बर्षक अभ्यन्तर लिखल गेल अपन समस्त/ कविता कें कविताक रक्षा मे/ अस्वीकार क' दी।'
सुकान्त एहि ठाम मात्र अपन कविताक बात क' रहल छथि। लेकिन हम सब समझि सकै छी जे ओ कुल्लम मृदुल कविता कामिनी विलास के पतन के बात क' रहल छथि। ओ समूचा मैथिली काव्य-परंपराक निरर्थकताक बात करैत छथि जतय बड़का बड़का महाकाव्य मे बाझल कवि लोकनिक पतक्का फहराइत रहैत अछि आ ओम्हर 'गामक पोखरि मे महीस सब पहिनहि जकां जलक्रीड़ा करैत रहैत छैक'। हम सब बूझि सकै छी अपन कविता सब मे कविता कें बेर बेर परिभाषित केनाइ हुनका किए जरूरी लागलनि अछि। ओ पौरुषक स्वर चाहैत छथि जाहि सं दुर्गत देश-समाज फेर सं उठि क' ठाढ़ भ' सकय। अपना कवि कें ओ 'अन्हारक खिलाफ आदिम संघर्षक सैनिक' बतबैत छथि। कहबाक चाही जे सुकान्तक कविता साहित्य आ राजनीतिक, जनवादीक राजनीतिक आत्यन्तिक मिलन विन्दु थिक। आजादीक बाद नेता लोकनि कोन तरहे देशक विकास केलनि अछि तकर कुल्लम हिसाब-किताब सुकान्तक कविता मे भेटि जाएत। देशक स्पष्ट उत्पाद थिक आतंकवादी सत्ता राजनीति। मुदा, सुकान्त लग प्रतिरोध हुनक स्थायिभाव छियनि। हमर ई सोनाकटोरा देश आ ताहि पर एकटा आतंकवादी गैंग कब्जा क' लेत, आ जकर ई देश छियै तकरा संग एहन व्यवहार करत, एकरा कोना बर्दास्त कयल जा सकै छै, जीताजी तं एकर पुरजोर प्रतिरोध हेतै-- सुकान्तक कविता-वाचक एहने सोच राखनिहार एक बौद्धिक युवा थिक, जकर भूमि मिथिला छियै मुदा मिथिला भारत मे अछि आ भारतक दुख सं अपना कें एकात करब ओकरा लेल कोनहुना संभव नहि छैक।
।। तीन ।।
1984 मे सुकान्तक पहिल कविता-संग्रह एलनि 'निज संवाददाता द्वारा'। एहि मे हुनकर 31 गोट कविता संकलित छलनि। 1986 मे कुलानंद मिश्रक 7 गोट कविताक संग सुकान्तक 9 गोट कविताक संयुक्त संग्रह 'भोरक प्रतीक्षा मे' शीर्षक सं आएल। संग्रहक भूमिका मे मोहन भारद्वाज लिखलनि--'सुकान्तक कविता विरोध मे ओहि सब बिंदु पर ठाढ़ भेटैत अछि जतय सं शोषण आ मनुक्ख पर लादल यंत्रणाक यात्रा शुरू होइत छैक। अन्तर्विरोधी स्थितिक द्वन्द्व मे जिबैत लोकक व्यथा सुकान्तक कविता मे अपन प्रखरतम रूप मे आएल अछि। ई व्यथा एकटा व्यक्ति, एकटा गाम आ एकटा समाज-- सबहक अछि। ओ व्यक्ति, गाम आ समाज देशो मे अछि आ विदेशो मे। ओकर सीमा भूगोल मे नहि, शाश्वत मानवीय स्वभाव मे छैक।'
कहबाक चाही जे मैथिली कविताक भौगोलिक सीमा कें जे कवि लोकनि बढ़ा सकला, ताहि मे सुकान्त सोम सर्वोपरि छथि। से एहि कारणें जे जेना जेना ई सीमा कविता मे बढ़ैत गेल अछि, तेना तेना ओ मैथिली कविताक पाठकोक मानसिक सीमा कें आगू बढ़बैत चलला अछि।
सुकान्तक कविताक कतेको गोट विशेषता सब अछि। एहि सब पर ध्यान देने हुनकर कविक विराटता प्रकट होइत छैक। असल मे, जाहि प्रयोजनक लेल ओ कविता लिखैत छथि, सैह बहुत विशिष्ट अछि। कवि लोकनि जे कविता लिखैत रहला अछि से या तं यश लेल, अथवा अर्थ लेल, अथवा अपन अकल्याण निवारण लेल, अथवा अपन आनंद लेल लिखला अछि। सुकान्तक काव्य-प्रयोजन एहि सब सं बिलकुल भिन्न छनि। ओ जनमुक्ति लेल लिखैत छथि। ई 'जन' शब्द बड़े व्यापक, आ पुरानो ततबे। कारण, ऋग्वेद मे सेहो एहि शब्द कें ठीक एही अर्थ मे हम सब प्रयोग होइत देखै छी। जन माने जनता, जकर एक इकाइ हम छी आ कि सुकान्त छथि। मार्क्सवादी लोकनि कें पुछबनि तं कहता जे 'सर्वहारा' शब्दक जे अर्थ ठीक वैह नहि छैक, जे 'जन' के अछि। सर्वहारा अबैत छैक औद्योगिक मजदूर समुदाय सं जखन कि जन गाम सं अबैत छैक। गामक किसान आ कृषि-मजदूर। सुकान्त मुदा एहि विभाजन कें कत्तहु स्वीकार नहि करैत छथि। हुनकर यैह जन कतहु जं खेत सं सोना उपजाबै छै, तं कतहु फैक्ट्री सं इस्पात, कतहु सियाचीन मे देशक सिमान बचबैत छैक।
भारतक इतिहास मे देखबै जे यैह जन थिक जकरा पर शासन कयल जाइत छैक, आ एहि शासन लेल जानि नहि कतेको तरहक शासन-प्रणाली चलन मे आनल गेल। सुकान्तक समय लोकतांत्रिक प्रणालीक शासनक समय थिक, जकरा बहुत आराम सं बाहुबली लोकनि, बनियां लोकनि, मनबढ़ू नेता लोकनि तानाशाही-प्रणाली मे रूपान्तरित क' लेलनि अछि। जन के एतय ई हालति छैक जे अंगरक्षकक बूट तर मे ओकर कल्ला दबाएल छै आ ओ रोगाह कुकूर जकां कें कें क' रहल अछि। वास्तविक स्थिति छैक जे एही जन के निर्माण केने देशक निर्माण होइत छैक आ देश आगू बढ़ैत अछि। मुदा, सुकान्तक कविता मे हमरा लोकनि देखैत छी, आ वास्तविक घटना-चक्र मे तं देखितहि छी जे शासन-संचालनक एहि समुच्चा कर्मकांड मे जनताक लेल कोन्नहु टा स्थान नहि छै। नीति आ योजना ककरो आन कें ध्यान मे राखि क' बनैत अछि। लाभान्वित ककरो आन कें करबाक मंशा भीतर भरल रहैत छैक, यद्यपि कि कहल यैह जाइत अछि जे एहि सं देश के विकास हेबाक छै। एहि छद्म कें देखार करब सुकान्तक काव्य-प्रयोजन छनि।
मैथिली कविताक भारतीयता एक एहू बात मे निहित अछि जे आने साहित्य जकां एत्तहु नौटा रस छै। एहि नबो रस मे हास्यरस बली कि करुण रस बली, ताहि सम्बन्ध मे हमरा सब लग पुरखा कवि लोकनिक कतेको संस्मरण अछि। मुदा ई रस-शास्त्र सुकान्तक कविता बुझबा मे लेशमात्रो सहायता नहि क' सकत। हुनका ओइ ठाम एकटा दशम रस भेटत। ओ थिक विक्षोभ रस।
लगातार लगातार के अन्याय आ उत्पीड़न सं ई उत्पन्न होइत अछि। अनीति एकर आलंबन थिक। विरोध केला पर पुलिसक गोली सं मारल जाएब उद्दीपन। सौंसे दिन बरद जकां खटलाक बादो ने निचैनक रोटी, ने मनुक्ख सन के आवास, ओकर आत्मसम्मान लेल शासक-दलक कोनो गत्र मे लेहाजक आभास तक नहि, ओकर बाल-बच्चाक भविष्य लेल दूर-दूर तक कोनो संवेदनशीलता नहि कतहु। एकरा सब कें विभाव, अनुभाव, संचारी भाव-- जे कहि लिय'। सुकान्तक कविता पढ़ैत आइ अहां कें लागि सकैत अछि जे रोहिंग्या तं मात्र एक उपाधि थिक जकर निर्णय भूगोल केलकैए, बांकी असली उत्पीड़ित तं एहि देशक ई जन थिक। हुनकर आकलन छनि जे एहि दुर्घट परिस्थिति कें बदलल जा सकैत अछि। आ, अपन जीवनक चरम सार्थकता ओ एही मे देखैत छथि जे परिस्थिति कें बदलबाक चाही। तें हुनकर विक्षोभ आक्रोश सं विद्रोह धरिक अपन समुच्चा प्रक्रिया पूरा करैत अछि।
सुकान्तक कविता-वाचक मैथिली कविताक इतिहास मे एकटा अलगे पहचान ल' क' अबैत अछि। ओ ने यात्री जीक वाचक जकां गमैया किसान थिक ने राजकमल चौधरीक वाचक सन दिशाहारा बौद्धिक। जीवकान्तक वाचक जकां ओ सुधांग प्रगतिशील ग्रामीण सेहो नहि थिक। तखन सुकान्तक वाचक केहन थिक? ओ बौद्धिक थिक, कतहु बेसी गंभीर। मुदा ओकरा लेल चिन्तनक ओते महत्व नहि छैक जते पुरुषार्थक। ओ भला लोक मैथिल जकां भुखलो पेट ढकारक देखाबा करैबला नहि थिक। अपन एक-एकटा दुख कें ओ कलमबंद करै छथि जाहि सं सनद रहय। सामंती हमला मे पिताक बारहटा दांत टुटबाक प्रसंग हो कि मायक हुकरब कि भरि दिन खटलाक बादो आधा पेट खा क' आठ बाय आठ के कोठली मे निन्न बिना बेचैन औनाएब--ओ कथूटा नुकाएब नहि जनैत अछि। एकर स्वाभाविक परिणति थिक नक्सलबाड़ी, भोजपुर। एक ठाम जखन ओ प्रिया कें बिसरि जाइ लेल संबोधित करैत छथि कि कमला कें नै मोन पड़बा लेल बरजै छथि, कि गाम-घर कें बिसरि जयबाक बात करैत छथि तं तकर मर्म मे जेबाक चाही। मिथिलाक माटि पर ओ नक्सलबाड़ीक फसल लहलहाइत देखय चाहैत छथि।
सुकान्तक कविता बहुत प्रौढ़। मैथिली कविता कें रजनी-सजनी बूझि क' जे लोकनि एहि ठाम ढुकय चाहता, सुकान्तक कविता एहन लोक कें बैरंग आपस हेबा लेल बाध्य क' देत। हुनकर जाबन्तो कविता दोहारा बान्ह के कविता सब थिक जाहि मे एक्कहि संग अनेक स्तर चलैत रहैत छैक। चित्र दर चित्र, विचार दर विचार अबैत छैक। शैली जे कहबै जे एकटा कोनो पकड़लनि आ समुच्चा कविता लिखि गेला, सेहो नहि। अक्सरहां कविताक आवेग अपना लेल बीच मे जा क' अपन अलग शैली अख्तियार क' लैत छैक। सौन्दर्यक पारखी सेहो ओ अलबत्त। हुनका ओतय 'जुआन बांसक कोपड़ पर लुबधल चम्पइ रौद' अछि तं कतहु 'धान कटल खेतक सोन्हगर गंध मे मातल' 'एकटा हाक केराउ आ तीसी फूलक मेहराव दैत अछि'। हुनकर कविता मे जे आवेग आ लय अछि से तते लस्सेदार जे मानू अगिला बिंब-समूह कें तं घिचि-घिचि आनिते अछि, ओकर लस्सा पाठकक मन धरि पसरि जाइत छैक, जं ओ कविता मे एक बेर प्रवेश क' गेल हो तं। ताहू पर सं कबीर टाइप के खिलंड़ापन। आ, बुझौअलि बुझेबाक गंहीर आ मारक कलाकारी से ठामठीम जगजगार।
हुनकर कविता ने जीवकान्तक कविता जकां एकहारा छनि ने उदयचंद्र झा विनोदक कविता जकां वर्णनात्मक। ओइ ठाम चित्र दर चित्र अबैत छैक जे अंत मे जा क' एकटा निस्सन कथ्य मे निमज्जित होइछ। एहि सभक कारण हुनकर कविता भरल-पुरल, गज्झिन स्वरूप बनबैत अछि। एकटा स्तर विचारक रहैत छैक जे समुच्चा चित्र कें गतानने रहैत छैक, एकतान एकलय बनबैत छैक। स्वाभाविक थिक जे एहि सब कथूक अपन जटिलतो छैक। ई जटिलता तखन आरो बढ़ैत अछि जखन ओ सामयिक राजनीति पर अपन कोनो रूपक रचैत छथि। कोनहु ठाम नगर भरि मे एकटा जंगली चीताक हरबिरड़ो रहैत छैक, तं कतहु मुइल हाथीक मांसक लोभी गिद्ध समुदायक बीच तीन दांतवाली एकटा बुढ़ियाक प्रवेश होइत छैक। तें अहां अक्सरहां महसूस करब, सुकान्तक कविता अपन पाठक सं नव पात्रता, नव रसज्ञताक अपेक्षा करैत रहैत छैक।
सुकान्तक कविता मे भेटैत अछि जे देशक भीतर एकटा युद्ध चलि रहल अछि। जं ई जन अपन वाजिब रोजी, अपन आत्म-सम्मान आ अपन स्वतंत्रता लेल बेगरतूत अछि तं ई युद्ध अवश्ये अवश्यंभावी थिक। कोन युद्ध थिक ई? निश्चिते गृहयुद्ध थिक। कवि स्वयं अपनो एहि युद्ध मे शामिल छथि। अपन कविता सब मे जे हुनका हम सब बजैत सुनैत छी, ओ बाजब एकटा सामान्य बाजब नहि, एकटा सामरिक चुप्पी कें बीच मे राखि क' बाजब थिक। ओ कहैत छथि, 'महाश्मसान बनल ई देश हमर नहि भ' सकैत अछि/ जल्लाद सभक ई देश हमर नहि भ' सकैत अछि/ जोआन आकृति कें तेजाब सं जरा देब' बला ई देश हमर नहि भ' सकैत अछि।' तखन, कोन देश अहांक देश थिक कवि? ओ कहैत छथि, 'आब आवश्यक जे/ ठामठीम पसरल ओझरायल रेखा सभ कें समेटि/ देशक नक्शाक बीचोबीच एक्केटा मोट रेखा खीच दी।' जखन ओ कहैत छथि जे 'माय-बाप बेटाक जन्म मात्र ऊके लगाब' लेल नहि दैत छै' आ 'पति मात्र ओछाओनेक साझीदार नहि होइत छैक' तं कहय असल मे ओ यैह चाहैत छथि जे एहि जनयुद्ध मे भागीदार होयबे मनुष्यताक चरम अहोभाग्य थिक। ओ अपनो एहि युद्ध मे शामिल छथि। हुनक रणनीतिक आकलन छनि जे जनता जीतत आ वास्तविक स्वतंत्रता जरूर एहि देश कें नसीब हेतै। ओ कहैत छथि, 'मौसम आबि रहल छै/ सभ किछु फरिछा जयबाक/ गाछ मे झूलैत पातक/ पयर तर दबाइत पातक/ अंकुरस्थ पातक/ स्थिति फरिछा जयबाक/ मौसम आबि रहल छै।' हुनक स्पष्ट आकलन छनि जे जनता अपन युद्ध लड़ि क' ई देश अवश्य बचाओत।
।। चारि ।।
अपन कविता मे एकठाम ओ अपन देशक आजादी कें 'एकटा चौंतीसवर्षीया भोतिआएल राजनीति' कहलनि अछि। तखन देखबै जे हुनक कविता सब मे टुटैत गामक पीड़ा आ मुक्त बाजारक मायाजालक अनेक चित्र सेहो आएल अछि। एक ठाम कहैत छथि, 'हमरा लोकनि अपन रचनात्मक मूल्य कें/ बेसी सं बेसी दाम मे बेचबाक लालसा मे/ प्रतिदिन व्यापारिक संघ सभ सं अपील कइये रहल छी/ युग सौदेबाजीक थिकै।' एक ठाम सामाजिक सरोकारक मादे कहैत छथि जे 'हमरा लोकनि परचर्चा मे लीन/ अपन दियादक मथदुक्खी सं आनंद मे बाझल रहि जाइत छी।' एकठाम कतहु एहनो संकेत दैत छथि जे भारतक राजनीति आ नेतागिरीक कारण भारतीय मनुष्यता मे कतेक ह्रास भेल अछि। सुकान्तक काव्य-प्रवृत्ति कें देखैत कौखन प्रश्न उठैत अछि जे ई सब आखिर की थिक? ई सब थिक आजादीक आदर्शक पूर्णत: ध्वस्त हेबाक निशानी। आजादी नामक जे युवती चौंतीसेक उमेर मे उढ़रि गेल छल, से सत्तरि सालक बुढ़ियाक रूप मे आइयो कोना आ किए नरक भोगि रहल अछि? एहू प्रश्नक उत्तर सुकान्तक कविता मे भेटि सकैत अछि। एकटा सही कविता अपना कविता-समयक समस्त जटिलता अपना भीतर नुकौने रहैत अछि।
इमरजेन्सीक कालखंडक लिखल हुनकर कविता सब मे सत्ताधारी आतंकक चित्र सब तं अयबे कयल अछि, तकरा संग-संग राजनीतिक महाधूर्तइक बिंब सेहो आएल अछि। ओतय आजादीक आदर्श कें चालाकी सं पृष्ठभूमि मे ठेलि देबाक चतुराइ छैक। सरकार अपन पल्ला झाड़ि लेलक, बुझू। धर्मक राजनीति, अस्मिता-विमर्श, मुक्त बाजार, भूमंडलीकरणक स्वागत-- ई सब की थिक? यैह सब तं विकास थिक। जे आजादी हरेक आंखिक सपना बनि क' एक दिन उतरल रहय, हरेक हाथक लेल काज हरेक नागरिक लेल आत्मसम्मानक वचन उचारैत, हरेक हृदय मे ई आसभरोस जगबैत प्रकट भेल छल जे 'जे काजुल से भरिपेट खाएत/ ककरो नहि बड़का धोधि होएत', तकरे रक्षक संवैधानिक, जनकल्याणकारी सरकार आइ पूरा आत्मविश्वासक संग आंकड़ा गनबैत अछि जे पकौड़ा बेचब आ कि ओला-ऊबर चलाएब तं सेहो रोजगार थिक।
एहना मे तं उचिते जे सुकान्तक कविता असमाप्त लगैत अछि। से ठीके असमाप्त अछि, कारण ओ युद्ध असमाप्त अछि। ओ अपनहु गछने छथि। हुनक 'प्रतीक्षान्त' कविताक समापन पंक्ति छनि--'बेरंग बुर्ज सभक दोहाइ दैत हमरा लोकनि/ कखनो बोकारोक विस्फोट मे/ कखनो चासनालाक बाढ़ि मे/ कखनो बंगोपसागरक चक्रवात मे/ कखनो लद्दाख आ कच्छक रण मे/ मारल जाइत छी/ सभ दिन सभ ठाम/ प्रतिवादविहीन/ मीत हे, हमरा लोकनि एखनो/ एहि चैती बसात मे प्रतीक्षारत छी कि/ क्यो तं आबय आ/ एहि खरायल कासवनक निरंग होइत आकाश मे/ एकटा रंग पसारय/ भ्रम आ सपना कें फरिछाबय/ क्यो तं आबय।'
साइत अपना युगक हरेक जिम्मेदार कविता अनागतेक आवाहन सं समाप्त होइत हो।


text:
नई दिल्ली। 18 नवम्बर। सीवान मे पत्रकार राजदेव रंजन हत्याकांड केर आरोपीक संग फोटो ल'के लालू प्रसाद यादव के बेटा तेजप्रताप यादव मुश्किल मे फसैत नजैर आएब रहल अछि। सुप्रीम कोर्ट द्वारा आरोपी मोहम्मद कैफ संग तेजप्रताप यादव केर फोटो पर सीबीआई सँ जवाब मांगने अछि। पत्रकार केँ पत्नी आशा रंजन केर वकील चीफ जस्टिस दीपक मिश्रा केर नेतृत्व बला पीठक समक्ष सवाल उठौलनि कि आरोपी संग तेजप्रताप केर फोटो ई साबित करैत अछि कि आरोपी मोहम्मद कैफ क' सत्ता केर संरक्षण भेटल छल।
आशा रंजन केर वकील कहलनि कि आरोपी जमानत पर बाहर छथि आओर हुनकर मजबूत राजनीतिक संपर्क केर चलते पत्रकार के पत्नी आओर हुनकर बच्चा सभक जान खतरा मे अछि। बेंच द्वारा सीबीआई दिस सँ पेश भेल अडिशनल सॉलिसिटर जनरल तुषार मेहता क' रिपोर्ट्स केर अध्ययन करी कोर्ट क' पूरा मामला सँ अवगत करेबाक आदेश देल गेल।
अपने क' बता दी पत्रकार राजदेव रंजन के पछिला बरख13 मई क' हत्या भेल छल आओर संदिग्ध हत्यारा क' बाहुबली शहाबुद्दीन संग देखल गेल छल। शहाबुद्दीन सेहो पत्रकार हत्याकांड मे आरोपी छथि।


text:
रामबाबू
सीतामढी । ए सुन ‘रविंदर’… रमेश क बेटी बड़का डागडर बनि गेल ‘ किछु एहने सन चर्च बड़ बुजुर्गक मुँहे बिहारक शिवहर जिला अंतर्गत नरवारा गाममे सुनल जा रहल अछि की रमेशक छोटकी बेटी कल्पना डॉक्टर बनि गेलीह। कल्पनाकें पैतृक गांव नरहरा निवासी राकेश मिश्र एवम ममता कुमारीक बेटी कल्पना के’ नीट परीक्षामे इंडिया टॉपर बनला सँ उत्सव जकाँ माहौल अछि। नरवारा स्थित घर पंहुचि कल्पना के’ परिजन सभकेँ बधाई देनिहारक पाँति लागल अछि। गामक चौक-चौराहा पर एक दोसर के’ बधाई दैत देखल जा रहल अछि।
कल्पना केर पित्ती अवकाश प्राप्त शिक्षक महेश मिश्र एवम प्रो. विवेक मिश्र सेहो अहि उपलब्धि सँ गदगद छथि। चारु कात केवल कल्पनाक उप्लब्धिक चर्च चलि रहल अछि। अहि बातसँ सभ गौरवान्वित भ रहल अछि कि नरवारा गामक नाम पूरा देशमे ऊंचगर भ’ गेल। गामक लोक कल्पना केर नरवारा पहुँचबाक प्रतीक्षा कS रहलैए जाहिसँ बेटी के’ शानदार स्वागत कएल जा सकैए।
शिवहर जिलाक डीएम अरशद अजीज कल्पना केर अहि उपलब्धि सँ जिलाक सम्मान बढाबय बला बतौलनि आ कहलनि जे ई जिला वासिक लेल गौरवक बात अछि। ओतय अन्य छात्र सभक लेल प्रेरणादायक सेहो। एसपी संतोष कुमार कल्पनाक उज्जवल भविष्यक कामना करैत कहलनि कि हुनक ई उपलब्धि नव पीढ़ीक लेल प्रेरणापुंज सेहो अछि। छोट सन जिला शिवहरक ई पैघ उपलब्धि अविस्मरणीय अछि। उमहर कल्पनाक पैतृक गाम नरवारामे उत्सवी माहौल बनल अछि। ग्रामीण एवम अड़ोस पड़ोसक लोक बधाई देमय लेल हुनकर घर पहुँचि रहल अछि। बधाई देमय बलामे ग्रामीण लोकनिक साथ एसडीएम आफाक अहमद, एसडीपीओ राकेश कुमार सेहो शामिल छथि।
बिहारक शिवहर जिलाक कल्पना कुमारी ऑल इंडिया टॉपर बनल अछि। NEET मे 720 अंकक परीक्षा भेल छल जाहिमे कल्पना 691 अंक प्राप्त कS इतिहास रचि देलक। इतिहासमे पहिल बेर एहन भेल कि नीट केर परीक्षामे बिहारक विद्यार्थी पहिल स्थान प्राप्त कएलक अछि। कल्पना बिहार केर शिवहर जिलासँ अछि आऔर हुनक बाबू जी राकेश मिश्रा सीतामढ़ी शिक्षा विभागमे अधिकारी छथि आ माता जी सेहो शिक्षिका छथिन। कल्पना अपन अहि सफलता पर बजलीह कि हमरा गर्व अछि की हम बिहार सँ छी। आगु कल्पना बतौलनि की एखन दिल्लीमे रहिकS नीट परीक्षाक तैयारी कS रहल छलहुँ। कल्पना नवोदय स्कूल सँ मैट्रिक आऔर इंटर परीक्षा पास कएने अछि आऔर ओ अपन सफलताक श्रेय अपन शिक्षक एवम माता-पिता व सगे स्मन्धी सभके दैत छथिन।18 सालक कल्पना अपन पहिलहि प्रयासमे ई सफलता ग्रहण कएलीह। लाइव बिहार सँ भेल ख़ास बातचीतमे कल्पना अपन सफलता के’ लSक कएको मुख्य विंदु सभ साझा कएलीह। मेडिकल केर पढ़ाईक फैसला केर जबाब मे कल्पना बतौलनि की मेडिकलमे जएबाक निर्णय हमर स्वयंकें छल। कोनो तरहक पारिवारिक दवाब नहि छल। परीक्षाक तैयारी के’ लSक जखन कहियो दिकक्ति होयत छल तखन हमर भैया आऔर परिवारक लोक सभ हमरा हौसला बढ़बैत छल।
आगु ओ मेडिकल केर तैयारी करय बला वाले छात्र सभ लेल सन्देश मे ओ कहलनि जे मानसिक दवाब संगहि सफलता सम्भवतः नहि पाओल जा सकैए। आत्म इक्षा अनिक्षा लक्ष्य धरि पहुँचबैत अछि। संगहि परिवारक सहयोग केर भूमिका प्रबल होयत अछि। अही सभ कारणे ई परिणाम भेटल अछि की हम बिहार समेत अपन परिवार केर गौरवान्वित करबामे सफल भेलहुँ अछि।


text:
पटना । रिजर्व बैंक क गवर्नर डी सुब्बाराव कहलथि अछि जे बैंक कए बिहार मे कर्ज बांटबाक रफ्तार मे तेज करबाक चाही। पटना मे भेल बैठकक बाद सुब्बाराव कहला जे बिहार मे कर्ज बांटबाक रफ्तार काफी सुस्त अछि आ एहि मे इजाफा करबाक जरूरत अछि। संगहि, बैंक क शाखा मे सेहो इजाफा हेबाक चाही।
सुब्बाराव कहला जे बिहार मे कर्ज-जमा अनुपात (सीडीआर) मात्र 32 फीसदी अछि, जे किकरीब 71 फीसदी क राष्ट्रीय औसत स काफी कम अछि। इ बिहार संग नाइंसाफी अछि। सुब्बाराव कहलथि, सीडीआर मे इजाफा करबा लेल रिजर्व बैंक कोनो लक्ष्य नहि रखलक अछि, मुदा देखू, राज्य मे जमा रकम त अपन गति स बढि़ रह अछि, मुदा कर्ज मे रातोराति इजाफा करब त मुमकिन नहि अछि।
एहि लेल हम मात्र इ कही सकैत छी जे हम एकटा निश्चित अवधि क भीतर सीडीआर कए बढ़ाकए एहन सीमा तक ल आनब जे तर्कसंगत भ सकत।


text:
पटना। पटना टिसन पर रेल मंत्रालय जखन महाराजा कामेश्वर सिंह टमटम स्टेंड तोडलक तखने बिहार सरकार घोषणा केने छल जे पटनाक लोक कए बग्घी क आनंद देल जाएत। पिछला कई मासक प्रयासक बाद सरकार एहि योजना कए मूर्त रूप देबा लेल तैयार अछि आ सब किछु तय समय सीमा स भेल त एहि योजनाक शुभारंभ धनतेरस दिन भ सकैत अछि।
कहियो राजा-महाराजा क सवारी कहल जाएवाला बग्घी आइ आम लोक लेल उपलब्ध अछि। बिहार राज्य पर्यटन विकास निगम राजधानी मे बग्घी क सवारी ल कए ढार अछि। एखन एहि सवारी क सैर पटना क राजधानीवाटिका स चिडि़याघर तक उपलब्ध भ सकत। विभाग क प्रबंध निदेशक डीके शुक्ला क अनुसार एखन दूटा बग्घी लुधियाना स पटना पहुंचल अछि। ज्ञात हुए जे एकर निर्माण केवल लुधियाना मे होइत अछि। ओ कहला जे यदि इ प्रयोग सफल रहल त आओर बग्घी क खारीद कैल जाएत। एकटा बग्घी पर चारि गोटे बैस सकैत अछि। राजगीर क घोड़ाकटोरा लेल सेहो चारिटा बग्घी क खरीद कैल गेल अछि। एकटा बग्घी क मूल्य 1.57 लाख टका अछि। विभाग आधा दर्जन बग्घी कीनलक अछि।


text:
अल्का मिश्र
लखनउ। नीतीश सरकारक लालू जेतबा आलोचना करथि, मुदा लालूक मित्र मुलायम सिंह यादव लालूक प्रशासन स बेहतर नीतीश क प्रशासन कए मानैत छथि। मुलायम नीतीश प्रशासन कए मानक मानि रहल छथि आ बिहार क तुलना गुजरात स क रहल छथि। सपा प्रमुख अपन कार्यकर्ता कए अनुशासन क पाठ पढ़ा रहल छलाह, ताहि दौरान ओ कहला जे ओ यूपी मे गुजरात आ बिहार स बेहतर दर्जा क शासन देबाक कोशिश क रहल छथि। मुलायम क इ कहब एक प्रकार स लालूक ओहि मत स ठीक विपरीत अछि जाहि मे लालू बिहार क प्रशासन कए ध्वस्त कहैत एलाह अछि। मुलायम मानैत छथि जे भारत मे प्रशासनिक स्तर पर मोदी आ नीतीश आइ मानक बनि चुकल छथि। राजधानी मे अपन कार्यकर्ता कए सम्बोधित करैत मुलायम सिंह कहला जे देश बिहार आ गुजरात कए मॉडल क तौर पर देख रहल अछि। एहि दूनू राज्य क बड नाम भ रहल अछि, मुदा यदि अहां सब अनुशासन मे रहब त सपा सरकार बिहार आओर गुजरात स बेहतर यूपी बना कए देखा सकैत अछि। अहां सब हर हाल मे एकटा नीक सरकार चलेबा मे सहयोग दी। मुलायम कहला जे उत्तर प्रदेश क कानून -व्यवस्था गुजरात आओर बिहार स नीक होएत। मुलायम इ सेहो कहला जे बिहार आ गुजरात जेकां भ्रष्टाचार क मामला मे सरकार ककरो संग कोनो स्तर पर समझौता नहि करत आ कोनो मंत्री भ्रष्टाचार मे लिप्त भेटताह त तत्काल हुनका हटा देल जाएत। मुलायम सिंह क इ बयान देश मे नव राजनीतिक समीकरण त नहि मुदा किछु राजनीतिक उथल-पुथल दिस जरुर इशारा क रहल अछि। किया कि ओ अपन कार्यकर्ता स बेर-बेर अनुशासन रखबाक अलावा लोकसभा चुनाव क तैयारी करबाक अनुरोध सेहो करैत रहलाह। निश्चित रूप स मुलायम क इ बैसार लालू आ पासवान सन नेता कए परेशान क सकैत अछि।


text:
ई पुच्छल पर कि शहाबुद्दीन क' दिल्ली कुनु उड़ान या ट्रेन सँ ल' जायल जायत? एहि पर आनंद ई खुलासा करबा से इनकार केलैन्ह। ओ कहला कि जाहि पकारे हुनका सीवान से पटना आनबाक क्रम मे गोपनीयता राखल गेल ओहि प्रकार से आगूओ राखल जायत। आगा ओ कहला कि सीवान से हुनका पटना आनबाक बारे मे ओता के जिलाधिकारी, पुलिस अधीक्षक आ विशेष कार्यबल के महानिरीक्षक सहित दुइ-तीन आन कर्मि सभके छोईड़ किनको लग जानकारी नहि छल। हम सभ एकरा कार्यान्वित करबाक दृष्टिकोण के संगे आन कारण से सेहो गुप्त राखी रहल छी।
उल्लेखनीय अछि कि गत 15 फरवरी क' सुप्रीम कोर्ट सीवान निवासी चंद्रकेश्वर प्रसाद जिनकर 3 बेटाक हत्या क' देल गेल छल, पत्रकार राजदेव रंजन जिनकर हत्या गत वर्ष कायल गेल छल, हुनक पत्नीक अनुरोध पर शहाबुद्दीन सँ जुड़ल मामल सभक निष्पक्ष सुनवाई के लेल बिहार सरकार क' एक सप्ताह केर भीतर हुनका तिहाड जेल हस्तानांतरित करबाक निर्देश देल गेल छल।
ई पुच्छल पर कि दिल्ली ल' जेबाक क्रम मे शहाबुद्दीन क' कुनु विशेष रियायत देल जायत तेँ आनंद किशोर एहीसे इनकार करैत कहला कि हम सभ कोर्ट के निर्देशक अक्षरश: पालन करब आ हुनका 22 फरवरी तक तिहाड़ जेल स्थानांतरित कायल जायत।


text:
विराटनगर, १४ अक्टुबर, २०१५। मैथिली जिन्दाबाद।
विगत ३ अक्टुबर २०१५ शनि दिन विराटनगर मे मनाओल गेल वृहत् मिथिला सांस्कृति उत्सव – जितिया पर्व समारोह २०७२ मे मैथिल महिला केन्द्रित विभिन्न कार्यक्रमक आयोजनक संग-संग सक्रिय समाज सेवाक कद्र करैत आयोजक समिति द्वारा विभिन्न महिला समाजसेवी-अभियानी लोकनिक संग-संग मैथिल पत्रकार सबकेँ सेहो सम्मानित कैल गेल छल। एहि कार्यक्रम मे श्रीमती वंदना चौधरीक अनुपस्थितिक कारण ओ सम्मान आइ एकटा संछिप्त भेंटघांट कार्यक्रम करैत संयोजिका सह अध्यक्षा वसुन्धरा झा द्वारा सम्मान पत्र हस्तान्तरण कैल गेल अछि।
एहि अवसर पर वन्दना चौधरी द्वारा सम्मानक असल हकदार स्वयं वसुन्धरा झा रहबाक बात कहल गेल आर संगहि मैथिलानी महिला सब मे समाजसेवा प्रति ललक पैदा करबाक लेल हुनकर भूरि-भूरि प्रशंसा सेहो कैल गेल छल। असगरो वसुन्धरा झा हजारों महिला केँ तऽ एकत्रित करिते छथि, संगहि हुनका सब मे अपन अधिकार आ कर्तब्य प्रति जागरुक सेहो बनबैत छथि ताहि प्रति वन्दना चौधरी ओ सम्मान पर पहिल अधिकार वसुन्धरा झा केर होयबाक बात कहलनि। परन्तु कार्यक्रम संयोजिका आ समारोह केर अध्यक्षता सेहो केनिहाइर समाजसेवी एवं राजनीतिकर्त्री वसुन्धरा झा वन्दना चौधरीक योगदान आ सदिखन सहयोग करबाक – संग देबाक प्रेरणा सँ अभिभूत रहैत एतेक पैघ-पैघ कार्यक्रमक सफलतापूर्वक आयोजन कए सकबाक भावना व्यक्त करैत सब सहयोगी अग्र भूमिका निर्वहन केनिहाइर केँ उचित सामाजिक सम्मान होयब आवश्यक कहैत वन्दनाजी केर सम्मान कैल जेबाक बात कहलनि।
निश्चित रूप सँ विराटनगर मे जाहि तरहें सांस्कृतिक, भाषिक, सामाजिक सब तरहक कार्यक्रम मे हिनका लोकनिक सक्रियता सँ उत्कर्ष बढि रहल अछि ई एकटा शुभ केर द्योतक मानल जा सकैत छैक। सम्मानक मूल्य ओना तऽ किछुओ नहि मुदा समाज केँ आरो आगाँ बढेबा मे एकर भूमिका बड महत्वपूर्ण होएत अछि। मैथिली एवं मिथिलाक झंडा सदैव फहराइत रहय। मैथिल महिला कथमपि पुरुष सँ पाछाँ नहि छथि। वसुन्धरा जी केर योगदानक सराहना चारू तरफ होएत अछि।


text:
मोक्षगुण्डम विश्वेश्वरय्या
भारतरत्न सर मोक्षगुंडम विश्वेश्वरय्या (१५ सितम्बर १८६० - १४ अप्रैल १९६२) (तेलुगु मे: శ్రీ మోక్షగుండం విశ్వేశ్వరయ్య; अंग्रेजी मे : Visvesvaraya, Visweswaraiah, Vishweshwariah;) भारत के महान अभियन्ता एवं राजनयिक छल। उनका सन १९५५ मे भारत के सर्वोच्च सम्मान भारत रत्न से विभूषित कएल गेल छल। भारत मे उनकर जन्मदिन अभियन्ता दिवस के रूप मे मनाएल जाइता अछि।
जीवन परिचय[सम्पादन करी]
विश्वेश्वरैया क जन्म मैसूर (कर्नाटक) के कोलार जिला के चिक्काबल्लापुर तालुक मे १५ सितम्बर १८६० क एक तेलुगु परिवार मे भेल छल। उनकर पिता क नाम श्रीनिवास शास्त्री तथा माता क नाम वेंकाचम्मा छल। पिता संस्कृत के विद्वान छल। विश्वेश्वरैया प्रारम्भिक शिक्षा जन्मस्थान से ही पूरा केलक। आगा क पढाई के लेल ओ बेंगलुरु के सेन्ट्रल कलेज मे प्रवेश लेलक।
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
- स्मरण: मोक्षगुण्डम् विश्वेश्वरैया (जागरण)
- भारत के विश्वकर्मा : विशेश्वरैया
- भारत को एक नया चेहरा दिया सर विश्वेश्वरैया ने


text:
सुधा मिश्र ।
विश्व कोरोना महामारी सनके संकट सँ गुजैर रहल छ।चारु दिस सबतर्फ कोरोना वायरसके डर त्रास सँ लोक कअक जीयब मुश्किल भगेल छै। घरमे रहु सुरक्षित रहु इयाह कोरोना सँ बचके अचुक दबाई छै। ताय देशमे लकडाउन कायलगेल छै।लेकिन लकडाउनके वजह सँ बहुतो जन बोनिहार अा मजदुर जे दिनमे कमाक अपन घरपरिवारके गुजारा करैत छल हुनकर सभहक जीयब बहुत कठिन आ पीडादायक भगेल छै। ओना त सरकार द्वारा राहत वितरण त भरहल छै मुदा ओकरा नयाँ ढंग सँ विशेष प्रभावकारी बनेनाई जरुरी छै।
नेपालक अर्थव्यवस्था दबावमे छै।कोरोना महामारी के बीच सरकार के सोचि समझैक खर्च करके छै। लेकिन अो लोक जे विपन्न छै,असहाय छै,जकर लकडाउनके चलते रोजीरोटी बन्द छै जकर पति बेटा विदेश भेलाक कारण पैसा नहि आबिरहल छै हुनकर सभके मदद कटौती नहीं होबाक चाहिँ । हुनका सभके अखन सरकारी मददके बहुत जरूरत छै।बहुत सेक्टर्स आ बहुत जनसंख्याके तत्काल मदद के जरूरत छै। कोरोना महामारी सँ बचके लेल सरकार द्वारा लकडाउन घोषित छै । लॉकडाउन के वजह सँ देश में सबकिछु ठप छै। जाहि सँ बहुतो लोगके रोजी-रोटी जा चुकल छै। बेरोजगारी बड़का समस्या बनल जा रहल छै।बहुत संवेदनशील समय छै। केतेको घरमे चुल्ही कोना पजरत तकर समस्या छै।ताय सरकारके अखनके जे डिलीवरी सिस्टम छै ताहिमे बदलाव होनाई जरुरी छै। जाहितरह सँ लॉकडाउन तोड़के मामला सामने आबि रहल छै अहिमें मजबूरी के साथ-साथ जोखिम सेहो छै।लेकिन जे लोग लॉकडाउन तोड़ि रहल छै ओकर जरूरतके ध्यान में राखिक जल्दी आगु बढके जरूरत छै।
स्कूल बंद छै ताय स्कूलमे देलगेल राहत बच्चा के घर तक पहुंचाबके व्यवस्था होबाक चाहिँ। बाहरके मजदुर जे अत काजकरहल छल आ घर सँ बाहर रहवाला लोकके लेल पब्लिक कैंटीन के व्यवस्था होबाक चाहि।इ व्यवस्थाके तुरंत परोपकारी संस्था सबके मदद सँ शुरू केल जाय सकै छै।
सरकारके लकडाउन सँ प्रभावित ओहि गरीबके तुरंत कैश ट्रांसफर करबाक चाहि जिनकर रोजी-रोटी लॉकडाउन खुललाके बादो शुरू होबके संभावना नहि छै।रबी राई तैयार छै ओइके सरकार के खरीदारी के बारे में फैसला लेब परलै।सँगही अगिला फसलके लेल पैसा आउर खादके जरूरत पडतै तकर व्यवस्था सरकारके करबाक चाहिँ। प्रदेश सरकारके केंद्र सरकारसँ मिलवाला फंड सेहो समय पर आबक चाहि।प्रदेशके सेहो गरीब तकि मदद तुरंत पहुंचाबके बारे प्लान तैयार करबाक चाहि। जहां तकि उद्योग के बात छै त किछु इंडस्ट्रीजके मदद के जरूरत छै। आब सरकारके सोचके समय आबिगेल छै जे बेसी प्रभावित इंडस्ट्रीज के केना मदद कायल जाय ?अगर सरकार द्वारा अहि परिस्थितिमे अहि समस्या सबके गंभिर रुप सँ लेलापर बहुत हद तक जनताके राहत महसुस हेतै।जनताके दुख दर्द कम होबके सँगे अगामि आबबला समस्या सँ सेहो बहुत रास छुटकारा मिलतै।
सुधा मिश्र ।


text: दरभंगा। ललित नारायण मिथिला विश्वविद्यालय क स्नातकोत्तर स्तर पर मैथिली पढनिहार छात्रक संख्या मे अप्रत्याशित बढोतरी दर्ज कैल गेल अछि। ओना वर्तमान दशक मे भाषा साहित्य पढनिहार छात्र क संख्या मे कमी आयल अछि तथापि आन भाषा मे तुलना क आधार पर मैथिली भाषा क क्रेज बढैत नजरि आबि रहल अछि। एकर पाछु दूटा कारण अछि। एकटा मैथिली कए लोकसेवा आयोग मे स्थान आ दोसर राजगार मे बढैत अवसर। उपलब्ध आंकडा बतबैत अछि जे गत चारि सत्र मे प्रत्येक सत्र मे अंग्रेजी पढनिहार क संख्या सबस बेसी जरूर रहल मुदा अन्य भाषा क तुलना में मैथिली क बढोतरी सबस बेसी रहल। उल्लेखनीय अछि जे एहि विवि मे कुल पांचटा भाषा आ साहित्य क पढ़ाई होइत अछि। जाहि मे अंग्रेजी, हिन्दी, संस्कृत, उर्दू आ मैथिली भाषा क शोध संस्कृति सेहो समृद्धि रहल अछि। आंकडा क अनुसार सत्र 07-08 में मैथिली में हिन्दी( 05) स बेसी 06टा छात्र छलथि। ओतहि सत्र 08-09 मे मैथिली भाषण मे छात्र क संख्या सबस कम 03 छल। सत्र 09-10 मे मैथिली मे इ संख्या बढि कए 11 भ गेल जखन कि सत्र 10-11 मे मैथिली मे 28 क आंकडा कए छुबि लेलक। एहि प्रकार स देखल जाए त सत्र 08-09 मे तीनटा छात्र स मैथिली सत्र 10-11 मे नौ गुना स बेसी 28 टा छात्र तक पहुंच चुकल अछि। एहि पाछु कारण क पड़ताल करबाक क्रम मे स्नातकोत्तर क छात्र रहल अरविंद कुमार झा कहैत छथि जे मैथिली मे अवसर बढि रहल अछि। वैश्रि्वक स्तर पर सेहो मैथिली क मांग बढल अछि। पिछला दू तीन साल मे मैथिली मे रोजगार क नव द्वार खुलल अछि। इ भाषा धीरे धीरे रोजगारपरक सेहो भ रहल अछि। एहि लेल भाषा क लोकप्रियता बढल अछि।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
शनिवार, 31 मार्च 2012
मैथिलि--काव्य: Natak:"JAGU" --Doar Drishya
शुक्रवार, 30 मार्च 2012
मैथिलि--काव्य: Natak:"JAGU"---Ank-1, Drishya-1
मैथिलि--काव्य: Natak:"JAGU"----Patra Parichay
भूत - वर्तमान ( कविता )
हमर बच्चा अंग्रेजी म बडड चरफर अछि
मैथिली नहिं आबेति छन्हि त की हेतेय
आई काल्हि त अंग्रेजीए सभ किछु छई
कतौ कुनु ठाम कमा खठा के जी लेतेय
आशिक राज -
ई सोचि ओ अपना बच्चा के
मिथिला के संस्कार नहिं देलेनि
ई देखि दाँतय आँगुर
कटलौंपरिणाम देखु की भेलेनि
बच्चा अंग्रेजी पढ़ला के बाद कहय छथि -
गाम म जायब त माटि लागि जायत
शहर म रहिके कलम खोसबाक
चाही माँ बाप क अनला स इज्जत पर पड़त
इज्जत क लेल कुकुर पोषबाक चाही
आब कक्का कहि रहल छथि -
मैथिली मिथिला के मर्म नहिं
जनलौंसजा ओकरे ई भेटि रहल अछि
साँस चलेति अछि तैं जीबय छी
नहिं पुछु जिनगी कोना कटि रहल अछि
समाप्त
आशिक’राज ’
बाल गजल
अपन कोरा झट द' हमरा उठेथिन माँ , खेलबै माँ संग आ रूसबै हँसबै ,
पकड़ि आँङुर गाम-घर मे बुलेथिन माँ , थाकि जेबै जखन , भोजन करा हमरा ,
गाबि लोड़ी आँचरक त'र सुतेथिन माँ , राम कक्का के परू छैक मरखहिया ,
सुरज के बकरी सँ हमरा बचेथिन माँ , हमर संगी संग माँ के घुमै सर्कस ,
आबि घर हमरो सिनेमा ल' जेथिन माँ , कत' सँ एलै मेघ कारी इ , अंबर मे ,
"अमित" मन डेराइ यै कखन एथिन माँ . . . । । फाइलातुन-फाइलातुन-मफाईलुन
2122-2122-1222
बहरे-कलीब
अमित मिश्र
ढेपमारा गोसाईं
मोबाईलक अलार्मक घर-घरी सुनि कऽ मिश्राजीक निन्न टूटि गेलैन्हि। ओ मोबाईल दिस तकलाह आ अलार्म बन्न करैत फेर सुतबाक उपक्रम करऽ लागलाह। आ की कनियाँक कडगर आवाज कान मे ढुकलैन्हि- "यौ किया अनठा कऽ पडल छी? साढे पाँच बजै छै। उठू, नै तँ बच्चा सभ केँ इसकूल लेल के तैयार करओतैक। हम नस्ता बनाबै लेल जा रहल छी। भरि दिन तँ अहाँ आफिस मे कुर्सी तोडबे करै छी, कनी घरो पर धेआन दियौ।" मिश्राजी बिना कोनो विरोध केने पोस माननिहार माल जाल जकाँ चुपचाप बिछाओन सँ उतरि बाथरूम मे ढुकि गेलाह। निवृत भेलाक बाद बच्चा सब केँ उठाबऽ लगलाह। बच्चा सब हुनकर कुशल नेतृत्व मे इसकूल जयबा लेल तैयार हुए लागल। एकाएक बडका बेटा राजू बाजल- "पापा अहाँ हमर कापी आनलहुँ?" मिश्राजी- "नै, बिसरि गेलहुँ। काल्हि आफिस मे बड्ड काज छल।" राजू बाजल- "अहाँ तीन दिन सँ बिसरि रहल छी। रोज आफिसक काजक लाथे हमर कापी नै आबि रहल अछि। अहाँ केँ हमर काज मोन नै रहैए।" ओम्हर सँ कनियाँक स्वर भनसाघर सँ बहराएल- "इ तँ हिनकर पुरान आ पेटेण्ट बहाना अछि। घरक कोनो काज मे हिनकर कोनो अभिरूचि नै छैन्हि। आइ हम अपने तोहर कापी आनि देबह।" कहुना बच्चा सब केँ तैयार करा मिश्राजी बस-स्टाप धरि बच्चा सब केँ छोडि डेरा अएलाह तँ कनियाँ एकटा नमहर लिस्ट हाथ मे थमा देलखिन्ह। सब्जी, आटा, दूध आ आन वस्तु सबहक लिस्ट। मिश्राजी बजलाह- "कनी दम धरऽ दियऽ। हम बडद जकाँ भरि दिन लागल रहै छी, तइयो अहाँ सब केँ हमरे सँ सिकाईत रहैए।" कनियाँ कहलखिन्ह- "बियाहि कऽ अहाँ आनलहुँ आ सिकाईत करै लए भाडा पर लोक ताकी हम?" बेचारे मिश्राजी चुपचाप बाजार दिस ससरि गेलाह। बाट मे बाबूजीक फोन मोबाईल पर एलेन्हि- "हौ, मकानक देबाल नोनिया गेलैक। रंग करबाबै लए पाई कहिया पठेबहक?" मिश्राजी बिहुँसैत बजलाह- "अगिला मास पाई पठा सकब।" पिताजी खिसियाईत कहलखिन्ह- "कतेको मास सँ तौं अगिला मासक गप कहै छह। इ अगिला मास कहियो आओत की नै।" मिश्राजी केँ अपन गामक सीमान परहक ढेपमारा गोसाईं मोन पडि गेलैन्हि, जकरा पर सब कियो आबैत जाईत एकटा ढेपा फेंकि दैत छलै। हुनका बुझाइ लगलैन्हि जे ओ ढेपमारा गोसाईं भऽ चुकल छथि।
दस बजे मिश्राजी आफिस पहुँचलाह। कनी काल मे आफिसर अपना कक्ष मे बजा कऽ पूछलखिन्ह- "काल्हि एकटा अर्जेण्ट फाईल नोटिंग लए देने छलहुँ आ अहाँ बिना काज केने भागि गेलहुँ।" मिश्राजी- "सर, बिसरि गेलियै। एखन कऽ दैत छी।" आफिसर- "नित यैह बहाना रहैए। किछो यादि रहैए अहाँ केँ?" मिश्राजी सोचऽ लागलाह- "इहो नै छोडलक। कुर्सी पर बैसल अछि तँ हुकूमत देखबैए।" आफिसर हुनका चुप देखि कहलैथ- "की कोनो नब बहाना सोचै छी की? जाउ काज कऽ कऽ दियऽ।" मिश्राजी- "सर, कहलौं ने बिसरि गेल रही। तुरत कऽ दैत छी।" आफिसर- "अच्छा, रोज तँ यैह बहाना रहैए। किछो मोन रहैए की नै? अपन नाम तँ मोन हैत ने। की नाम अछि अहाँक श्रीमान विनय मिश्राजी।" मिश्राजीक मूँह सँ हरसट्ठे निकलल- "ढेपमारा गोसाईं।"
गीत:-लचक लचक लचकै छौ गोरी तोहर पतरी कमरिया
ठुमैक ठुमैक चलै छे गोरी गिरबैत बाट बिजुरिया //२
देख मोर रूपरंग मोन तोहर काटै चौ किये अहुरिया
सोरह वसंतक चढ़ल जुवानी में गिरबे करतैय बिजुरिया //२ मुखड़ा
चमक चमक चमकैय छौ गोरी तोहर अंग अंग
सभक मोन में भरल उमंग देखैला तोहर रूपरंग
ठुमैक ठुमैक चलै छे गोरी गिरबैत बाट बिजुरिया
रूप लगैय छौ चन्द्रमा सन देह लगैय छौ सिनुरिया //२
सोरह वसंतक चढ़ल जुवानी में गिरबे करतैय बिजुरिया
देख मोर रूपरंग मोन तोहर काटै चौ किये अहुरिया
लाल लाल मोर लहंगा पर चमकैय छै सितारा
देख मोर पातर कमर मोन तोहर भेलौं किया आवारा //२
अजब गजब छौ चाल तोहर गोरिया गोर गोर गाल
कारी बादल सन केश तोहर ठोर छौ लाले लाल
चमकैय छे तू जेना चमकैय गगन में सितारा
देख के तोहर रूपक ज्योति मोन भेलैय हमर आवारा //२
मस्त मस्त नैयना मोर गोर गोर गाल
जोवनक मस्ती चढ़ल हमर ठोर लाले लाल
चमकैय छै मोर रूप जेना चमकैय अगहन के ओस
देख के मोर चढ़ल जुवानी उडीगेलय सभक होस //२
रचनाकार:-प्रभात राय भट्ट
गुरुवार, 29 मार्च 2012
गजल@प्रभात राय भट्ट
गजलफुलक डाएरह सुखल सुखल फुल अछी मुर्झाएल
वितल वसंत आएल पतझर देख पंछी पड़ाएल
भोग विलासक अभिलाषी प्राणी तोहर नै कुनु ठेगाना
आई एतय काल्हि जएबे जतय फुल अछी रसाएल
अपने सुख में आन्हर प्राणी की जाने ओ आनक दुःख
दुःख सुख कें संगी प्रीतम दुःख में छोड़ी अछी पड़ाएल
कांटक गाछ पर खीलल अछी मनमोहक कुमुदिनी
कांट बिच रहितो कुमुदनी सदिखन अछी मुश्काएल
बुझल नहीं पियास जकर अछी स्वार्थी महत्वकांक्षा
होएत अछी तृप्त जे प्रेम में सदिखन अछी गुहाएल
अबिते रहैत छैक जीवन में अनेको उताड चढ़ाव
सुख में संग दुःख में प्रीतम किएक अछी पड़ाएल
...........वर्ण-२१...................
रचनाकार:-प्रभात राय भ
बुधवार, 28 मार्च 2012
ठेहुन छुबि प्रणाम देखय छी
भेल बहुत बदनाम देखय छी
काली-पूजा, फगुआ छूटल
दारू के परिणाम देखय छी
बापक कान्ह कोदारि सदरिखन
बेटा केर आराम देखय छी
कष्ट झुकय मे नवतुरिया केँ
ठेहुन छुबि प्रणाम देखय छी
अपनापन के बात निपत्ता
घर घर मे संग्राम देखय छी
धन के अर्जन घूसखोरी सँ
हुनके बड़का नाम देखय छी
सुमन सुधारक आशा टूटल
तखनहि केवल राम देखय छी
बाल-गजल
हेरौ बौआ तूँ ऐना रुसल छेँ किए
दूध-भात लेल तूँ बैसल छेँ किए
मुँहमें खूएब आ कोरा बैसाएब
गए कें दूध लेल अरल छेँ किए
किन देब गेन लाल आ घुरकुन्ना
छोर ने जिद्दपन डटल छेँ किए
आबो दहुन बाबा के देठुन पेंरा
पेंरा सन नीक कि नठल छेँ किए
कहबै नाना कें देथुन धेनु गैया
आबो बरेडी पर चढ़ल छेँ किए
वर्ण-१३
रूबी झा
बाल-गजल
बौआ कए हाथक तरुआ गमके
कारी बकरी,नब उज्जर महिष
लाल बाछी किए दौर-दौर बमके
बौआक घोरा सय-सय कए देखू
काका कें घोरा पिद्दी कतेक कमके
बाबी कें साडी मए कें लहंगा बहे
बौआ कें गघरी त कतेक झमके
बौआ हमर आब गुमशुम किए
किएक नै ठुमुक-ठुमुक ठुमके
(सरल वार्णिक, वर्ण-१३ )
***जगदानन्द झा 'मनु'
मंगलवार, 27 मार्च 2012
मैथिलि--काव्य: Kavita--Maithili
गजल
मोनक आस सदिखन बनि कऽ टूटैत अछि।
किछु एना कऽ जिनगी हमर बीतैत अछि।
मेघक घेर मे भेलै सुरूजो मलिन,
ऐ पर खुश भऽ देखू मेघ गरजैत अछि।
हम कोना कऽ बिसरब मधुर मिलनक घडी,
रहि-रहि यादि आबै, मोन तडपैत अछि।
देखै छी कते प्रलाप बिन मतलबक,
चुप अछि ठोढ, बाजै लेल कुहरैत अछि।
मुट्ठी मे धरै छी आगि दिन-राति हम,
जिद मे अपन, "ओम"क हाथ झरकैत अछि।
(बहरे-कबीर)
सोमवार, 26 मार्च 2012
गजल
बसल मोन ओ श्वास जकाँ
गरल कोंढ ओ फाँस जकाँ
हम बुझी मजरल आम
ठार ओ तs भेला बाँस जकाँ
बनि एता बयार शीतल
बहल ओ जेठ मास जकाँ
गमकैत एता ओ सुगन्धे
आएल ओ तेल झाँस जेकाँ
सुनबा चाहि ध्वनि मधुर
बाजल ओ स्वर टाँश जकाँ
प्रेमक आश थोर भs गेल,
भs गेल सबटा नास जकाँ
(सरल वार्णिक वहर, वर्ण-१० )
रुबी झा
गजल
ह्रदय सँ सटा तँ लिय
अहाँ प्रीत लगा तँ लिय
हम जन्म सँ अहाँ केँ छी
प्रियतम बना तँ लिय
सब केँ छोरने छी हम
हृदय में बसा तँ लिय
नै हमरा बिसरल छी
ई हमरो जता तँ लिय
आब दिन बीते नै राति
मरब ' सँ बचा तँ लिय
जिनै सकी बिन अहाँ केँ
नै हमरा कना तँ लिय
ई नोर विरह केँ अछि
मिलन केँ बना तँ लिय
सुगँधा अहाँ 'मनु' केँ छी
ई सब केँ बता तँ लिय
(सरल वार्णिक बहर, वर्ण-९ )
गजल@प्रभात राय भट्ट
आS हमरा लेल किएक अनचिन्हार बनल छि
अहाँ एकौ घड़ी हमरा विनु नहीं रहैत छलौं
आई किएक हम अहाँ लेल बेकार बनल छि
कोना बिसरल गेल ओ प्रेमक पल प्रीतम
हमरा बिसारि आन केर गलहार बनल छि
हमर प्रीत में की खोट जे देलौं हृदय में चोट
अहाँक प्रीत में आईयो हम लाचार बनल छि
दिल में हमरा प्रेम जगा किया देलौं अहाँ दगा
दगा नै देब कही कs किएक गद्दार बनल छि
..................वर्ण:-१८............
रचनाकार:-प्रभात राय भट्ट
रविवार, 25 मार्च 2012
गजल
घोघ हुनकर उतरि गेलै
चान सूरज पसरि गेलै
आँखि काजर भरल हुनकर,
मेघ करिया उमरि गेलै
देखि दाँतक चमक हुनकर
शीप मोती पसरि गेलै
फूल लोढे गेलि बारी
गाछ सबटा झहरि गेलै
गौर पूजै गेलि सीता
राम ऊपर नजरि गेलै
धनुष नै टूटैत देखै
प्राण सभ कें हहरि गेलै
हाथ मालाफूल लेने
भूप सभटा उतरि गेलै
ठार सीता राम निरखति
पुष्प माला ससरि गेलै
(मत्रक्रम 2122,2122, सभ पांति में )
रूबी झा
हमर भारत महान अछि .
गणतंत्र बनल भारत जखन तखन जनता मुस्कऐल छल आब तंत्र बचल केवल भारत
तखन जनताकेँ सुधि ऐल छल गणकेँ बिसरि गेल नेता
बस कुर्सी टा हुनक जान अछि हमर भारत महान अछि .
भूखल जनता आ भूखल देश
दू टूक कलेव पर होइत द्वेष
मुदा धारण कऽ रखने सात्विक वेश
भऽ गेल फोकला भारत देश
मुदा झोरा पसारि कऽ नेता
बूझि रहल अपन मान अछि हमर भारत महान अछि .
पढ़ि लिखि कऽ आइ भविष्य
बेकार देखाइ दैत अछि ऐ बेकारक खरीद बिक्रीसँ
ईमान बिकाउ होइत अछि
हिनक गद्दारी केनाइ काज अछि
हमर भारत महान अछि .
कुर्सीक चक्करमे नेता
भूल - भुलैया घूमि रहल
कोन दल क बल नीक अछि
ध्यान लगा कऽ सूँघि रहल
दल - बदलू नेता सँ
आब जनता परेशान अछि
हमर भारत महान अछि .
दल बदलि कऽ तैयो नेता
जखन चुनाव हारि गेल
तँ ओइ दलक नेता सभ द्वारा
हुनका राज्यपाल बनाएल गेल
जनताक अछि ककरा फिक्र
बस कुर्सी हुनक जहान अछि
हमर भारत महान अछि .
आइ नै जानि राजनीतिमे
केहेन खिचड़ी पाकि रहल
भारतक जनता चुपचाप
निष्ठुर क़ानूनकेँ सहि रहल
एतऽ नेता - नेताक झोरामे
एक एक हवाला कांड अछि
हमर भारत महान अछि .
गजल@प्रभात राय भट्ट
अनचिन्हार सं जहिया चिन्ह्जान बढल
तहिया सं हमरा नव पहिचान भेटल
विनु भाऊ बिकैत छलहूँ हम बाजार में
आई अनमोल रत्न मान सम्मान भेटल
काल्हि तक हमरा लेल छल अनचिन्हार
आई हमरा लेल ओ हमर जान बनल
अन्हरिया राईत में चलैत छलहूँ हम
विनु ज्योति कहाँ कतौ प्रकाशमान भेटल
प्रभात केर अतृप्त तृष्णा ओतए मेटल
जतए अनचिन्हार सन विद्द्वान भेटल
.............वर्ण:-१६.................
रचनाकार :-प्रभात राय भट्ट
शनिवार, 24 मार्च 2012
गजल
घोघ हुनकर उतरि गेलै
झूठ कोना कें नुकायत
जखन सोंझा बजरि गेलै
सय बचायब बचत कोना
लाज सबटा ससरि गेलै
ओ छलै फेसन सँ डूबल
काज सबटा पसरि गेलै
भेल नेता नींद में सब
देश सगरो रगरि गेलै
(बहरे-रमल,
SISS दु-दु बेर सभ पांति में )
***जगदानन्द झा 'मनु'
पोथी समालोचना- "बहुरूपिया प्रदेश मे"
बहुरूपिया रचना मे
गजल मे हम रूचि राखैत छी। संगहि मैथिली मे थोड बहुत गजल सेहो लिखै छी आ गजलक पोथी सब पढबाक इच्छा रहै ए। मैथिली मे बहुत कम गजल संग्रह अछि आ ओहो सुलभ नै होइत रहै ए। एहन परिस्थिति मे हमरा श्री अरविन्द ठाकुरजीक सद्यः प्रकाशित मैथिली गजल संग्रह "बहुरूपिया प्रदेश मे" पढबाक अवसर भेंटल आ हम एहि पोथी केँ आद्योपान्त पढलहुँ।
सबसे पहिने हम श्री अरविन्द ठाकुरजी केँ मैथिली गजलक पोथी लिखबाक लेल बधाई दैत छियैन्हि। मैथिली गजलक उत्थान लेल प्रत्येक डेग हमरा महत्वपूर्ण लागै ए। पोथीक गेट अप बड्ड सुन्नर अछि। टाईप आ कागतक कोटि सेहो उत्तम अछि। पोथीक भूमिका गजलकार अपने लिखने छथि आ ओहि मे गजल आ एहि संग्रहक सम्बन्ध मे बहुत रास गप सब कहने छथि। जेना पृष्ठ संख्या सातक दोसर पारा मे गजलकार कहैत छथि जे "मैथिलीक मिजाजक सीमा (इ मैथिलीक नहि, हमर अपन सीमा भऽ सकैत अछि) केँ देखैत गजलक व्याकरण (रदीफ, काफिया, मिसरा, मतला, मकता आदि)क स्थापित मापदंडक कसबट्टी पर हमर सभ गजल खरा उतरत तकर दाबी तऽ नहिए टा अछि बल्कि हम तँ इ सकारय चाहै छी जे----------------------------
----- हमर सीमाक कारणेँ प्रस्तुत गजल मे कएक जगह सुधि पाठक लोकनि केँ त्रुटि भेटि सकैत छनि।" एहि पाराक अन्त मे ओ कहै छथि जे बहरक दोख किछु शेर मे भेटि सकैत अछि। हम गजलकारक सराहना करैत छी जे ओ भूमिका मे अपने कएक ठाम बहरक आ आन दोख हएब स्वीकार कएने छथि। पोथी केँ आद्योपान्त पढला पर हमरा इ नै बुझाएल जे एहि संग्रहक गजल सब कोन-कोन बहर मे लिखल गेल अछि। अरबीक कोनो टा बहर मे कोनो गजल नहिए अछि, मैथिली मे आइ-काल्हि प्रयुक्त होइ बला सरल वार्णिक बहर मे सेहो कोनो गजल नै अछि। गजलकार केँ प्रत्येक गजल मे इ लिखबाक चाही छल जे कोन बहर मे गजल लिखल गेल अछि। जँ इ "आजाद-गजल"क संग्रह थीक, तँ हुनका एहि बातक उल्लेख करबाक चाही छल। भूमिकाक उपरोक्त पाराक शुरू मे गजलकार कहै छथि जे मैथिलीक मिजाज केँ देखैत एहि मे उर्दू-हिन्दी गजलक मिजाजक नकल करबाक प्रयास कएल जाइत तँ एकरा बुधियारी नहिए टा कहल जायत आओर सफलता सेहो नहि भेंटत। हम हुनकर गप सँ सहमत छी जे नकल करब उचित नहि। मुदा एकटा गप हम कहऽ चाहैत छी जे प्रत्येक विधाक एकटा नियम होइत छै आओर जाहि क्षेत्र मे ओहि विधाक उदय भेल रहैत छै ओहि क्षेत्र मे स्थापित भेल नियमक पालन केने बिना कोनो रचना मूल विधा मे कोना भऽ सकैत अछि। जेना मैथिली मे समदाउन आ सोहरक परम्परा छैक आ जँ पंजाबी मे वा गुजराती मे वा की कोनो आन भाषा मे समदाउन आ सोहर गाबऽ चाही तँ नियम कोना बदलि जेतैक। जँ नियम बदलतै तँ ओ दोसर चीज भऽ जेतैक। तहिना गजल अरब क्षेत्र मे जन्म लेलक आ इ स्वाभाविक छै जे एकर नियम (व्याकरण) ओहि क्षेत्रक स्थापित मानदण्डक आधार पर बनल। स्थापित मानदण्डक पालन करब नकल नहि कहल जा सकैत अछि। आ जे नकलक गप करी तँ 'गजल' कहब अरबी-हिन्दीक नकल थीक। एक दिस गजलकार 'गजल' कहबाक लोभ नै छोडि रहल छथि आ दोसर दिस गजलक व्याकरणक नियम पालन केँ नकल कहै छथि, इ उचित नै बुझाएल। गजल स्थापित मानदण्ड पर जँ नै कहल गेल तँ रचना केँ गजलक स्थान पर दोसर नाम देल जा सकैत अछि।
पृष्ठ संख्या दस पर दोसर पारा मे गजलकार कहै छथि जे ओ जीवन सँ सिदहा लैत छथि। इ स्वागत योग्य गप भेल। जीवनक सिदहा सँ तैयार व्यंजन सोअदगर हेबे करतै। मुदा भोजन बनबै काल चाउरक सिदहा पानि मे सोझे फुला कऽ परसि देला सँ भात नहि कहाइत अछि। चाउरक सिदहा केँ अदहन मे देल जाइ छै तखन भात तैयार होइ छै। तहिना जीवनक सिदहा जँ व्याकरण, नियम आ चिन्तन-मननक अदहन मे पकाओल जाइत अछि तँ सोअदगर रचना भेटैत अछि। विधा विशेषक मापदण्ड तोडबाक क्रांतिकारी घोषणा कएला टा सँ किछु विशेष फायदा वा उमेद तँ नहिए जगै ए। जँ कियो मापदण्ड तोडै छथि, तँ मापदण्ड पर चलै बला केँ नकलची आ बाजीगर कहब उचित नहि। गजल आ फकरा आ दोहा मे थोडेक अन्तर तँ छै जे रहबे करतै। अस्तु, इ गजलकारक अपन विचार छैन्हि आ आब प्रकाशित सेहो छैन्हि।
गजल संग्रहक सब गजल पढलौं। विषय वस्तु सब नीके लागल। गजलक व्याकरणक आधार पर कहि सकैत छी जे बहरक दोख तँ प्रत्येक गजल मे छैक आ जँ इ आजाद-गजलक संग्रह थीक तँ गजलकार इ गप कतौ नै कहने छथि। गजलकार केँ स्पष्ट करबाक चाही छल जे कोन कोन बहर मे गजल सब लिखल गेल अछि। हमरा बुझने गजलक कोनो शीर्षक नै होइत अछि, मुदा प्रत्येक गजल केँ एकटा शीर्षक देल गेल अछि। बहरक अतिरिक्त रदीफ आ काफियाक नियमक सेहो कएक ठाम पालन नै भेल अछि आ इ गप गजलकार भूमिका मे सेहो स्वीकार कएने छथि। जेना पृष्ठ बाईस मे मतलाक दुनू पाँति, दोसर शेर आ पाँचम शेर मे काफिया मे 'आयब' प्रयोग भेल अछि, तँ दोसर आ चारिम शेर मे 'अब' क प्रयोग अछि। पृष्ठ चौबीस मे मतलाक पहिल पाँति मे काफिया मे 'अ' आयल अछि आ दोसर पाँति आ अन्य शेर मे 'आत' आयल अछि। पृष्ठ पच्चीस मे काफिया की छै, से नै बुझाएल। पृष्ठ तिरपन मे प्रत्येक पाँति मे काफिया एकदम फराक फराक अछि। पृष्ठ अनठाबन मे मतला, दोसर शेर आ चारिम शेर मे काफिया मे 'अल' प्रयुक्त अछि आ आन सब शेर मे काफिया मे 'अ' प्रयुक्त अछि। पृष्ठ उनसठि मे सेहो रदीफ आ काफियाक स्पष्टता नै अछि। पृष्ठ छियासठि मे काफिया मे कतौ 'अल' आ कतौ 'आओल' प्रयुक्त अछि। पृष्ठ सडसठि आ तिहत्तरि मे सेहो काफियाक नियमक उल्लंघन भेल अछि। तहिना संयुक्ताक्षर बला काफियाक नियम सेहो एक दू ठाम हमरा हिसाबेँ ठीक नै अछि। एकर अतिरिक्त आओर कएक ठाम काफियाक नियमक पालन नै भेल अछि। हम उदाहरण स्वरूप किछु पृष्ठक उल्लेख कएलहुँ। हमर इ उद्देश्य नै अछि जे खाली दोख ताकल जाय, मुदा जँ गजल कहै छियै तँ गजलक नियमक पालन हेबाक चाही। सब गोटे केँ जानकारी लेल इ बता दी की बिना रदीफक गजल तँ भऽ सकैत अछि, मुदा बिना दुरूस्त काफिया भेने गजल नै भऽ सकैत अछि।
भूमिका सँ एकटा बात आर स्पष्ट होइ ए जे गजलकार मई २००८ सँ मैथिली मे गजल लिखब शुरू केलथि, ओना ओ हिन्दी मे पहिनहुँ गजल लिखैत छलाह। एकर मतलब इ भेल जे गजलकार "अनचिन्हार आखर" (मैथिली गजल केँ समर्पित ब्लाग) सँ बहुत बाद मे मैथिली गजल लिखब शुरू कएने छथि आ मैथिली गजलक वरीयता मे बहुत बाद मे आयल छथि। "अनचिन्हार आखर" ब्लाग देखला सँ पता चलै छै जे गजलकार एहि ब्लाग पर सेहो अपन कएक टा गजल २००९ सँ एखन धरि देने छथि। ओ "अनचिन्हार आखर" ब्लाग सँ चिन्हार छथि, तैँ इ उमेद अछि जे एहि ब्लाग पर प्रकाशित मैथिली गजलक विस्तृत व्याकरण केँ जरूर देखने हेताह। इ उमेद छल जे प्रस्तुत गजल संग्रह मैथिली गजलक नब पीढी लेल एकटा उदाहरण बनत। मुदा एहि संग्रह मे गजलक व्याकरणक जे उपेक्षा भेल अछि, जे गजलकार भूमिका मे स्वयं स्वीकार कएने छथि, निराशा उत्पन्न करैत अछि। मुदा इ संग्रह गजलकारक पहिलुक मैथिली गजल संग्रह अछि, तैँ गजलक व्याकरणक गलती भेनाई स्वभाविक अछि। आशा व्यक्त करै छी जे हुनकर आगामी गजल संग्रह मैथिली गजल मे अपन अलग स्थान राखत।
पृष्ठ संख्या दस पर दोसर पारा मे गजलकार कहै छथि जे ओ जीवन सँ सिदहा लैत छथि। इ स्वागत योग्य गप भेल। जीवनक सिदहा सँ तैयार व्यंजन सोअदगर हेबे करतै। मुदा भोजन बनबै काल चाउरक सिदहा पानि मे सोझे फुला कऽ परसि देला सँ भात नहि कहाइत अछि। चाउरक सिदहा केँ अदहन मे देल जाइ छै तखन भात तैयार होइ छै। तहिना जीवनक सिदहा जँ व्याकरण, नियम आ चिन्तन-मननक अदहन मे पकाओल जाइत अछि तँ सोअदगर रचना भेटैत अछि। विधा विशेषक मापदण्ड तोडबाक क्रांतिकारी घोषणा कएला टा सँ किछु विशेष फायदा वा उमेद तँ नहिए जगै ए। जँ कियो मापदण्ड तोडै छथि, तँ मापदण्ड पर चलै बला केँ नकलची आ बाजीगर कहब उचित नहि। गजल आ फकरा आ दोहा मे थोडेक अन्तर तँ छै जे रहबे करतै। अस्तु, इ गजलकारक अपन विचार छैन्हि आ आब प्रकाशित सेहो छैन्हि।
गजल संग्रहक सब गजल पढलौं। विषय वस्तु सब नीके लागल। गजलक व्याकरणक आधार पर कहि सकैत छी जे बहरक दोख तँ प्रत्येक गजल मे छैक आ जँ इ आजाद-गजलक संग्रह थीक तँ गजलकार इ गप कतौ नै कहने छथि। गजलकार केँ स्पष्ट करबाक चाही छल जे कोन कोन बहर मे गजल सब लिखल गेल अछि। हमरा बुझने गजलक कोनो शीर्षक नै होइत अछि, मुदा प्रत्येक गजल केँ एकटा शीर्षक देल गेल अछि। बहरक अतिरिक्त रदीफ आ काफियाक नियमक सेहो कएक ठाम पालन नै भेल अछि आ इ गप गजलकार भूमिका मे सेहो स्वीकार कएने छथि। जेना पृष्ठ बाईस मे मतलाक दुनू पाँति, दोसर शेर आ पाँचम शेर मे काफिया मे 'आयब' प्रयोग भेल अछि, तँ दोसर आ चारिम शेर मे 'अब' क प्रयोग अछि। पृष्ठ चौबीस मे मतलाक पहिल पाँति मे काफिया मे 'अ' आयल अछि आ दोसर पाँति आ अन्य शेर मे 'आत' आयल अछि। पृष्ठ पच्चीस मे काफिया की छै, से नै बुझाएल। पृष्ठ तिरपन मे प्रत्येक पाँति मे काफिया एकदम फराक फराक अछि। पृष्ठ अनठाबन मे मतला, दोसर शेर आ चारिम शेर मे काफिया मे 'अल' प्रयुक्त अछि आ आन सब शेर मे काफिया मे 'अ' प्रयुक्त अछि। पृष्ठ उनसठि मे सेहो रदीफ आ काफियाक स्पष्टता नै अछि। पृष्ठ छियासठि मे काफिया मे कतौ 'अल' आ कतौ 'आओल' प्रयुक्त अछि। पृष्ठ सडसठि आ तिहत्तरि मे सेहो काफियाक नियमक उल्लंघन भेल अछि। तहिना संयुक्ताक्षर बला काफियाक नियम सेहो एक दू ठाम हमरा हिसाबेँ ठीक नै अछि। एकर अतिरिक्त आओर कएक ठाम काफियाक नियमक पालन नै भेल अछि। हम उदाहरण स्वरूप किछु पृष्ठक उल्लेख कएलहुँ। हमर इ उद्देश्य नै अछि जे खाली दोख ताकल जाय, मुदा जँ गजल कहै छियै तँ गजलक नियमक पालन हेबाक चाही। सब गोटे केँ जानकारी लेल इ बता दी की बिना रदीफक गजल तँ भऽ सकैत अछि, मुदा बिना दुरूस्त काफिया भेने गजल नै भऽ सकैत अछि।
भूमिका सँ एकटा बात आर स्पष्ट होइ ए जे गजलकार मई २००८ सँ मैथिली मे गजल लिखब शुरू केलथि, ओना ओ हिन्दी मे पहिनहुँ गजल लिखैत छलाह। एकर मतलब इ भेल जे गजलकार "अनचिन्हार आखर" (मैथिली गजल केँ समर्पित ब्लाग) सँ बहुत बाद मे मैथिली गजल लिखब शुरू कएने छथि आ मैथिली गजलक वरीयता मे बहुत बाद मे आयल छथि। "अनचिन्हार आखर" ब्लाग देखला सँ पता चलै छै जे गजलकार एहि ब्लाग पर सेहो अपन कएक टा गजल २००९ सँ एखन धरि देने छथि। ओ "अनचिन्हार आखर" ब्लाग सँ चिन्हार छथि, तैँ इ उमेद अछि जे एहि ब्लाग पर प्रकाशित मैथिली गजलक विस्तृत व्याकरण केँ जरूर देखने हेताह। इ उमेद छल जे प्रस्तुत गजल संग्रह मैथिली गजलक नब पीढी लेल एकटा उदाहरण बनत। मुदा एहि संग्रह मे गजलक व्याकरणक जे उपेक्षा भेल अछि, जे गजलकार भूमिका मे स्वयं स्वीकार कएने छथि, निराशा उत्पन्न करैत अछि। मुदा इ संग्रह गजलकारक पहिलुक मैथिली गजल संग्रह अछि, तैँ गजलक व्याकरणक गलती भेनाई स्वभाविक अछि। आशा व्यक्त करै छी जे हुनकर आगामी गजल संग्रह मैथिली गजल मे अपन अलग स्थान राखत।
गजल
केलक भोज नै दालि बड्ड सुडके इ बूझल
भोज करैक बात आरो छैक देखाबैकेँ छै आर
दोसरकेँ फटलमे टाँग सब कीयो अडाबै छै
फाटल अपन सार्बजनिक कराबैकेँ छै आर
सासुरकेँ मजा बहुते होइ छै सभकेँ बुझल
कनियाँ सन्ग सासुरमे मजा सुनाबैकेँ छै आर
भाई धनक गौरब तँ गौरबे आन्हर रहै छै
मोट रुपैया जखन बाप जे पठाबैकेँ छै आर
(सरल वार्णिक बहर, वर्ण-१८)
शुक्रवार, 23 मार्च 2012
गजल
हे मृगनयनी स्वर्ग-परी, अहाँ हमर आँखि कें सोझा होएब कोना ,
अहाँ नित सपना में आबि सताबि,केखनो आँखि कें सोझा नै आबै छी ,
सदिखन अहींक सपने में रहि, सपना सँ बाहर जाएब कोना ,
अच्चकें में आबि अहाँ जगाबै छी, आँखी खुजै त किछु नहि पाबए छी ,
हे कमलरुपी जे अहाँ छी, सपना सँ केखन बाहर आएब कोना ,
हम एक्केटक ध्यान लागोने छी ,मोन अछि व्याकुल छाह हसोथै छी ,
अदभुत रचना मोनक हमर ,सपना सँ बाहर लाएब कोना
- - - - - - - - - - - - वर्ण -२५ - - - - - - - - - - - - -
रूबी झा
गीत
बड्ड आस धेने हम एलौं शरण, अहींक पुत्र थीकौं माँ।
रहऽ दियौ हमरा अपन चरण, अहींक पुत्र थीकौं माँ।
लाल रंग अँचरी, लाले रंग टिकुली, माँ केर आसन लाले-लाल,
सिंहक सवारी शोभै, हाथ मे त्रिशूल, अहाँक चमकैए भाल।
करै छी वन्दना धरती सँ गगन, अहींक पुत्र थीकौं माँ।
आंगन नीपेलौं, अहाँक पीढी धोएलौं, छी फूल लेने ठाढ,
दियौ दरसन माँ, दुख करू संहार, भरू सुख सँ संसार।
अहीं कहू हम करी कोन जतन, अहींक पुत्र थीकौं माँ।
नै चाही अन धन, नै चाही जोबन, खाली शरण माँगै छी,
सुनू हमरो पुकार, भरू ज्ञानक भण्डार, एतबा वचन माँगै छी।
कहिया देबै अहाँ हमरा दर्शन, अहींक पुत्र थीकौं माँ।
जपै छी नाम अहींक, हम सब राति दिन, तकियौ एक बेर,
करू हमर उद्धार, लगाबू बेडा पार, नै ए कोनो कछेर।
अछि नोर भरल "ओम"क नयन, अहींक पुत्र थीकौं माँ।
पहिल टिकुला
हर्षित मोन सुंघि मातल गंध ,
फूसिये कहै छी कोयलक गीत सुन' जाइ छलौ ,
सच कहौँ बढ़ैत टिकुलाक दर्शन कर' जाइ छलौँ ,
डाँढ़ि-पात लुबधल हरियर टिकुला ,
पैघ-छोट ,वाह! केहन रूप दैब रचला ,
पहिल टिकुला सँ चटनी थारी सजल ,
साल भरि के बाद मुँहक स्वाद बदलल ,
एखने सँ मीठ राजा लागि रहल ,
बम्बई मालदह छकि क' खेबै आश लागल ,
धन्य भेल जिनगी देख पहिल टिकुला ,
"अमित" रसालक ध्यान मे बनल बगुला . . . । ।
अमित मिश्र
गजल
भीड़ मे जीबै छी तेँ भीड़ के बचेनाइ हमर अछिकार अछि , हम बनियाँ छी सए कमा लेब , दस छुटि गेल कोनो दुख नै ,
सबल त' बढ़बे करतै ओकरा संग दिअ जे लचार अछि , माछक लोभ मे सड़ल माछ ल दुषित नै करब समाज के .
एक दाम मे बिकै बला ककरो जिनगी नै मीना बजार अछि , सब के सब सँ किछु-ने- किछु चाहत रहै छै छोट बाट पर ,
अहाँ एक बेर आबू हम दस बेर , इ हमर व्यबहार अछि , लड़ाइ क' देह जुनि तोड़ै जाउ , प्रेम क' दिल धरि पहुँचु यौ ,
"अमित" गिनती के फेरा मे नै पड़ू , सगरो अपने संसार अछि . . . । । वर्ण-23 अमित मिश्र
गजल
धक सं लागल चोट, करेजा हमर तोड़ि देलऊं
एहन भेलऊं अहां कठोर कि हमरा छोड़ि देलऊं ।
दिन हो चाहे राइत अहांके हम ईयाद छलऊं
एहन अहांके कि भ गेल कि हमरा छोड़ि देलऊं ।
सदिखन छलहुं हमर पास संग आब छोड़ि देलऊं
हम देखितॆ रहलऊं बाट अहां मुख मोड़ि लेललऊं ।
टूटल हमर पूर्ण विश्वास, दूख संग जोड़ि गेलऊं
हमरा सं कि गलती भेल कि हमरा छोड़ि गेलऊं ।
- भास्कर झा 22/03/2012
गुरुवार, 22 मार्च 2012
बेटी पराया धन
बेटि त पराया धन होइत अछि ,
जकरा हम सहेजइ छी, संभारइ छी ,
अपन जान स बेसी मानैत छी ,
और फेर चैल जाइत अछि वो एक दिन,
अपन तथाकथित स्वामीक लग|
मुदा एक बात के उत्तर देता कियो हमरा ,
भला किएक कियो अपन धन के ,
वापस लय में सेहो धन माँगइत अछि ,
या फेर अपन धन के अनैहते ,
जर्बैत अछि या घर स निकाइल बाहर करइत अछि |
यदि नय त किएक दहेज के आइग में ,
जरइत अछि हजारो बेटि,
या दर दर ठोकर खाय के लेल मजबूर अछि ,
अपन बाबु के वो राजदुलारी ,
दोष नियत के अछि या अय समाज़ के ,
की यशोदा सेहो आन बुझलक ,
और देवकी सेहो नय अपनेलक |
निशांत झा
परम पावन पुन्यभूमि अछि अपने मिथिलाधाम यौ@प्रभात राय भट्ट
जनक हमर पिता छथि जनकपुर हमर गाम यौ
जगमे भेटत नै कतहूँ एहन सुन्दर मिथिलाधाम यौ
परम पावन पुन्यभूमि अछि अपने मिथिलाधाम यौ
मिथिला के हम बेट्टा ची मिथिलेश हमर नाम यौ
मिथिला के हम वासी छि जनकपुर हमर गाम यौ
ऋषि महर्षि केर कर्मभूमि अछि मिथिलाधाम यौ
परम पावन पुन्यभूमि अछि अपने मिथिलाधाम यौ
मिथिलाक मैट सं अवतरित भेल्हीं सीता जिनकर नाम यौ
उगना बनी महादेव एलाह पाहून बनी कय राम यौ
धन्य धन्य अछि मिथिलाधाम,मिथिलाधाम जगमे महान यौ
परम पावन पुन्यभूमि अछि अपने मिथिलाधाम यौ
हिमगिरी के कोख सं ससरल कमला कोशी बल्हान यौ
मिथिला के शान बढौलन मंडन,कुमारिल,वाचस्पति विद्द्वान यौ
हमर जन्मभूमि कर्मभूमि स्वर्गभूमि मिथिलाधाम यौ
परम पावन पुन्यभूमि अछि अपने मिथिलाधाम यौ
कपिल कणाद गौतम अछि मिथिलाक शान यौ
विद्यापति के बाते अनमोल ओ छथि मिथिलाक पहिचान यौ
जगमे भेटत नै कतहूँ एहन सुन्दर मिथिलाधाम यौ
परम पावन पुन्यभूमि अछि अपने मिथिलाधाम यौ
रचनाकार:-प्रभात राय भट्ट


text:
नेपाल मे अनधिकृत अयोग्य व्यक्ति द्वारा भाषा विमर्श आ मैथिली ऊपर प्रहार
राकेश रौशन गुप्ता सहित अन्य कतेको व्यक्ति जे यथार्थतः भाषाक भ तक नहि पढलथि वा बुझलथि, नहिये एहेन योग्यता कदापि हासिल कयलाह कि भाषा विज्ञान केँ बुझि अपन विचार राखि सकैत छथि, हिनका सब द्वारा अराजक राजनीतिक बहस-विमर्श जेकाँ भाषा पर अपन राय देनाय अनर्थ कय रहल अछि। एहि सन्दर्भ मे किछु विचार बौद्धिक समाज मे रखनाय आवश्यक बुझि अपन विचार राखि रहल छी।
जेकर बुद्धि, विद्या आ विवेक ठीक सँ विकसित नहि भेलय से कि बुझतय जे भाषा कि होइत छैक आ भाषा निर्माण के आधार कि होइत छैक। ओकरा कतहु पढ़ाई करायल गेलय नहि, नहिये ओ भैर जीवन अपनो कतहु पढ़लक। राजनीति में जातिवादिता आब भाषा मे प्रयोग करय चाहि रहल अछि। भाषा पर ध्यान शिक्षित लोक राखू।
मैथिली भाषाक इतिहास नेपाल केर जर्रा-जर्रा मे कोना छैक, कहिया सँ छैक, कियैक छैक, मल्लकालीन राज्य मे काठमांडू धरि मैथिलीक पहुँच केना भेलैक, नेपालक निर्माण आ विकास मे शाहवंशीय राज्यकाल मे सेहो मैथिलीक पहुँच कतेक धरि रहलैक… ई सब विद्यार्जनक विषय थिकैक। बौद्धिक रूप सँ विकसित लोक एहि सब विन्दु पर आधिकारिक चर्चा कय सकैत अछि।
राजनीतिक कार्यकर्ता सब जहिना वोट बैंक निर्माण लेल अपन-अपन जातीय आधार, धार्मिक आधार, अगड़ा-पिछड़ा आदि करैत अछि, ठीक तहिना नव संविधान बनलाक बाद सँ ‘हिन्दी भाषा’ केँ मधेशवाद मे स्थान नहि भेटबाक पेंच लागि जेबाक कारण गोटेक राजनीतिक चिन्तक सब नेपाली राष्ट्रभाषा पछातिक ‘समृद्ध आ सम्पन्न मैथिली भाषा’ केँ विखंडित करबाक सोच बना लेलक।
ओकरा ई विवेक तक नहि छैक जे ओ जाहि तरहक अराजक तर्क पर मैथिली केर विभिन्न बोली बीच अन्तर्संघर्ष करबा रहल अछि, ताहि सँ आत्मघाती गोल अपनहि साइड मे मारि रहल अछि। कारण, संघीयता उपरान्त जखन सब केँ अपन भाषा मे शिक्षा-दीक्षा आ स्थानीयता पर आधारित पाठ्यक्रम सब विकसित करबाक बेर एलैक तखन वाहियात आ व्यर्थ बहस मे लागिकय अपने सँ अपन विकास केँ ठमका लेलक।
पुनः एकल भाषा ‘नेपाली’ केर शान-शौकत त बढिते चलि गेलैक, अपन ‘निजता’ केर कोनो विकास मैथिली सहित थारू, राजवंशी, राई, लिम्बू, आदिक मातृभाषा उपेक्षित अवस्था मे रहि गेलैक से ध्यान नहि दय रहल अछि। तथापि, मैथिली आइ लगभग ८०० वर्ष (विद्यापतिक कालखंड १३५० सँ १४५० ई.) सँ ‘स्वयंसेवा, स्वसंरक्षण, सृजनकर्म मे निरन्तरता’ आदिक बल सँ जीवित अछि, आ से सब दिने रहत।
ई सब जे सन्देह आ अराजक राजनीतिक कौचर्य मे लोक मैथिली केँ फँसा रहल अछि ओकरा ईहो नहि पता जे ‘निजता’ कि होइत छैक, संघीयता मे काल्हि ओ सब अपन सन्तान केँ शिक्षा कोन भाषा मे देत, पाठ्यक्रम केर विकास कोना करत। बस, अगबे कुतर्क केर आधार पर कहियो मगही, कहियो ठेंठी, कहियो अंगिका, कहियो बज्जिका, कहियो पूर्वी, कहियो पछिमी… आदि-आदि उपभाषा (बोली) केर नाम पर आपस मे ‘विभाजन-विखंडन सँ सत्तारोहण’ केर सपना देखि सुसाइड गोल मारने जा रहल अछि।
हम तेँ निष्कर्षतः कहल जे बुद्धि, विद्या आ विवेक केर अविकसित अवस्थाक लोक केर एहि तरहक विमर्श मे समय नष्ट नहि कयल जाय। अधिकारसम्पन्न विद्वानक काज यथाभावी लोक द्वारा बिल्कुल नहि हो।
हरिः हरः!!